text:
Κάθε Μέρος εφαρμόζει αναλογικά το άρθρο 18 της σύμβασης της Βέρνης και το άρθρο 14 παράγραφος 6 της συμφωνίας TRIPS στα έργα, στις ερμηνείες ή εκτελέσεις και στα φωνογραφήματα, καθώς και στα δικαιώματα και τις προστασίες που παρέχονται στα εν λόγω προστατευόμενα αντικείμενα, όπως επιβάλλεται από το παρόν υποτμήμα.
 2. Τα Μέρη δεν υποχρεούνται να επαναφέρουν την προστασία αντικειμένων τα οποία κατά την ημερομηνία έναρξης της ισχύος της παρούσας συμφωνίας έχουν καταστεί κοινό κτήμα στο έδαφός τους.
 ΥΠΟΤΜΗΜΑ 2
 Εμπορικά σήματα
 ΑΡΘΡΟ 14.18
 Δικαιώματα που παρέχει το εμπορικό σήμα
 Κάθε Μέρος διασφαλίζει ότι ο κύριος καταχωρισμένου εμπορικού σήματος έχει το αποκλειστικό δικαίωμα να απαγορεύει σε κάθε τρίτο να χρησιμοποιεί (81) χωρίς τη συγκατάθεσή του, στο πλαίσιο εμπορικής δραστηριότητας, ταυτόσημα ή όμοια σήματα για υπηρεσίες ή εμπορεύματα ταυτόσημα ή όμοια με εκείνα τα οποία αφορά το καταχωρισμένο εμπορικό σήμα, εφόσον η χρήση των εν λόγω σημάτων είναι πιθανόν να οδηγήσει σε σύγχυση. Όταν χρησιμοποιείται ταυτόσημο σήμα για κάποιο ταυτόσημο εμπόρευμα ή υπηρεσία, τεκμαίρεται ότι είναι πιθανή η πρόκληση σύγχυσης. Τα δικαιώματα που καθορίζονται παραπάνω δεν θίγουν τυχόν άλλα προϋφιστάμενα δικαιώματα ούτε τη δυνατότητα που έχουν τα Μέρη να απονέμουν δικαιώματα με προϋπόθεση τη χρήση.
 ΑΡΘΡΟ 14.19
 Εξαιρέσεις
 Κάθε Μέρος προβλέπει περιορισμένης έκτασης εξαιρέσεις στα δικαιώματα που απορρέουν από εμπορικό σήμα, όπως είναι η θεμιτή χρήση περιγραφικών όρων (82), και μπορεί να προβλέπει περαιτέρω περιορισμένης έκτασης εξαιρέσεις, υπό την προϋπόθεση ότι οι εξαιρέσεις αυτές δεν αντιβαίνουν στα έννομα συμφέροντα του κυρίου του εμπορικού σήματος και των τρίτων ενδιαφερομένων.
 ΑΡΘΡΟ 14.20
 Προπαρασκευαστικές πράξεις που θεωρούνται προσβολή
 Όσον αφορά τις ετικέτες και τις συσκευασίες, κάθε Μέρος προβλέπει ότι τουλάχιστον καθεμία από τις ακόλουθες προπαρασκευαστικές πράξεις θεωρείται προσβολή καταχωρισμένου εμπορικού σήματος εάν η πράξη έχει τελεστεί χωρίς τη συγκατάθεση του κυρίου του καταχωρισμένου σήματος:
 α)
 η κατασκευή·
 β)
 η εισαγωγή· και
 γ)
 η παρουσίαση (83)
 ετικετών ή συσκευασιών που φέρουν (84) σήμα ταυτόσημο ή όμοιο με το καταχωρισμένο σήμα, προς τον σκοπό της χρησιμοποίησης του εν λόγω σήματος ή της προξένησης της χρησιμοποίησής του στο πλαίσιο εμπορικής δραστηριότητας για υπηρεσίες ή εμπορεύματα ταυτόσημα ή όμοια με εκείνα τα οποία αφορά το καταχωρισμένο εμπορικό σήμα.
 ΑΡΘΡΟ 14.21
 Παγκοίνως γνωστά σήματα
 Για την εφαρμογή της προστασίας των παγκοίνως γνωστών σημάτων, όπως προβλέπεται στο άρθρο 6δις της σύμβασης των Παρισίων και στο άρθρο 16 παράγραφοι 2 και 3 της συμφωνίας TRIPS, τα Μέρη επιβεβαιώνουν τη σημασία της κοινής σύστασης σχετικά με τις διατάξεις περί προστασίας των παγκοίνως γνωστών σημάτων που εξέδωσαν η Συνέλευση της Ένωσης του Παρισιού για την Προστασία της Βιομηχανικής Ιδιοκτησίας και η Γενική Συνέλευση του Παγκόσμιου Οργανισμού Διανοητικής Ιδιοκτησίας (ΠΟΔΙ) κατά την τριακοστή τέταρτη σειρά συνεδριάσεων των συνελεύσεων των κρατών μελών του ΠΟΔΙ το 1999.
 ΥΠΟΤΜΗΜΑ 3
 Γεωγραφικές ενδείξεις
 ΑΡΘΡΟ 14.22
 Πεδίο εφαρμογής
 1. Το παρόν υποτμήμα εφαρμόζεται ως προς την αναγνώριση και την προστασία των γεωγραφικών ενδείξεων οίνων, οινοπνευματωδών και άλλων αλκοολούχων ποτών (85), καθώς και γεωργικών προϊόντων (86), καταγόμενων από τα Μέρη.
 2. Για τους σκοπούς του παρόντος κεφαλαίου, ως «γεωγραφικές ενδείξεις» νοούνται οι ενδείξεις με τις οποίες επισημαίνεται ότι ορισμένο εμπόρευμα κατάγεται


text:
από το έδαφος Μέρους ή από συγκεκριμένη περιοχή ή ακόμη και από συγκεκριμένο τόπο στο έδαφος του εν λόγω Μέρους, εφόσον από τη γεωγραφική καταγωγή του εμπορεύματος συναρτώνται σε μεγάλο βαθμό η ποιότητα, η φήμη ή άλλα χαρακτηριστικά του εν λόγω εμπορεύματος.
 3. Οι γεωγραφικές ενδείξεις Μέρους που απαριθμούνται στο παράρτημα 14-Β προστατεύονται από το άλλο Μέρος βάσει της παρούσας συμφωνίας αν αφορούν κάποιο από τα είδη εμπορευμάτων τα οποία το άλλο Μέρος προστατεύει σύμφωνα με τις νομοθετικές και κανονιστικές διατάξεις του που απαριθμούνται στο παράρτημα 14-Α.
 ΑΡΘΡΟ 14.23
 Σύστημα προστασίας των γεωγραφικών ενδείξεων
 1. Κάθε Μέρος θεσπίζει ή διατηρεί σύστημα για την καταχώριση (87) και την προστασία των γεωγραφικών ενδείξεων στο έδαφός του.
 2. Το σύστημα της παραγράφου 1 περιλαμβάνει τουλάχιστον τα εξής στοιχεία:
 α)
 ένα επίσημο μέσο το οποίο καθιστά προσιτό στο κοινό τον κατάλογο των καταχωρισμένων γεωγραφικών ενδείξεων·
 β)
 μια διοικητική διαδικασία με την οποία επαληθεύεται ότι οι γεωγραφικές ενδείξεις προς καταχώριση όπως αναφέρεται στο στοιχείο α) επισημαίνουν ορισμένο εμπόρευμα ως καταγόμενο από το έδαφος Μέρους ή από περιοχή ή ακόμη και από τόπο στο έδαφος του εν λόγω Μέρους, εφόσον από τη γεωγραφική καταγωγή του εμπορεύματος συναρτώνται σε μεγάλο βαθμό η ποιότητα, η φήμη ή άλλα χαρακτηριστικά του εν λόγω εμπορεύματος·
 γ)
 μια διαδικασία ενστάσεων η οποία επιτρέπει να λαμβάνονται υπόψη τα έννομα συμφέροντα τρίτων· και
 δ)
 μια διαδικασία για την ακύρωση (88) της προστασίας γεωγραφικής ένδειξης, λαμβανομένων υπόψη των έννομων συμφερόντων τρίτων και των χρηστών των οικείων καταχωρισμένων γεωγραφικών ενδείξεων (89).
 ΑΡΘΡΟ 14.24
 Κατάλογος γεωγραφικών ενδείξεων
 1. Μετά την ολοκλήρωση διαδικασίας ενστάσεων και εξέτασης των γεωγραφικών ενδείξεων της Ευρωπαϊκής Ένωσης που απαριθμούνται στο παράρτημα 14-Β μέρος 1 τμήμα Α και στο παράρτημα 14-Β μέρος 2 τμήμα Α, η Ιαπωνία αναγνωρίζει ότι οι εν λόγω ενδείξεις συνιστούν γεωγραφικές ενδείξεις κατά την έννοια του άρθρου 22 παράγραφος 1 της συμφωνίας TRIPS και ότι έχουν καταχωριστεί από την Ευρωπαϊκή Ένωση στο πλαίσιο του συστήματος που αναφέρεται στο άρθρο 14.23. Η Ιαπωνία προστατεύει τις εν λόγω γεωγραφικές ενδείξεις σύμφωνα με το παρόν υποτμήμα.
 2. Μετά την ολοκλήρωση διαδικασίας ενστάσεων και εξέτασης των γεωγραφικών ενδείξεων της Ιαπωνίας που απαριθμούνται στο παράρτημα 14-Β μέρος 1 τμήμα Β και στο παράρτημα 14-Β μέρος 2 τμήμα Β, η Ευρωπαϊκή Ένωση αναγνωρίζει ότι οι εν λόγω ενδείξεις συνιστούν γεωγραφικές ενδείξεις κατά την έννοια του άρθρου 22 παράγραφος 1 της συμφωνίας TRIPS και ότι έχουν καταχωριστεί από την Ιαπωνία στο πλαίσιο του συστήματος που αναφέρεται στο άρθρο 14.23. Η Ευρωπαϊκή Ένωση προστατεύει τις εν λόγω γεωγραφικές ενδείξεις σύμφωνα με το παρόν υποτμήμα.
 ΑΡΘΡΟ 14.25
 Έκταση της προστασίας των γεωγραφικών ενδείξεων
 1. Υπό την επιφύλαξη του άρθρου 14.29, κάθε Μέρος θέτει, σε σχέση με τις γεωγραφικές ενδείξεις του άλλου Μέρους που απαριθμούνται στο παράρτημα 14-Β, στη διάθεση των ενδιαφερομένων έννομα μέσα με τα οποία μπορούν να αποτραπούν στο έδαφός του (90):
 α)
 η χρήση γεωγραφικής ένδειξης που προσδιορίζει εμπόρευμα για ομοειδές εμπόρευμα (91) το οποίο δεν πληροί την ισχύουσα απαίτηση για πλήρωση των προδιαγραφών της γεωγραφικής ένδειξης ακόμη και αν:
 i)
 αναφέρεται η πραγματική καταγωγή του

type: contracts

jurisdiction: EU


text:
εμπορεύματος·
 ii)
 η γεωγραφική ένδειξη χρησιμοποιείται (92) σε μετάφραση ή μεταγραμματισμό (93)· ή
 iii)
 η γεωγραφική ένδειξη συνοδεύεται από εκφράσεις όπως «είδος», «τύπου», «με χαρακτηριστικά», «απομίμηση» ή παρόμοιες εκφράσεις·
 β)
 η χρήση οποιουδήποτε μέσου για την περιγραφή ή την παρουσίαση εμπορεύματος με το οποίο δηλώνεται ή υπονοείται ότι το εν λόγω εμπόρευμα κατάγεται από γεωγραφική περιοχή που δεν συμπίπτει με τον πραγματικό τόπο καταγωγής του, εφόσον με τον τρόπο αυτόν το κοινό σχηματίζει εσφαλμένη αντίληψη όσον αφορά τη γεωγραφική καταγωγή ή τη φύση του εμπορεύματος· και
 γ)
 κάθε άλλη χρήση που συνιστά πράξη αθέμιτου ανταγωνισμού κατά την έννοια του άρθρου 10 δις της σύμβασης των Παρισίων.
 2. Κάθε Μέρος μπορεί να καθορίζει τους πρακτικούς όρους υπό τους οποίους οι ομώνυμες γεωγραφικές ενδείξεις θα διακρίνονται μεταξύ τους στο έδαφός του, λαμβάνοντας υπόψη την ανάγκη να διασφαλίζεται δίκαιη αντιμετώπιση των οικείων παραγωγών και να αποτρέπεται η παραπλάνηση των καταναλωτών.
 3. Αν Μέρος προτίθεται να προστατεύσει, βάσει διεθνούς συμφωνίας, γεωγραφική ένδειξη τρίτης χώρας η οποία είναι ομώνυμη με γεωγραφική ένδειξη του άλλου Μέρους η οποία προστατεύεται βάσει της παρούσας συμφωνίας, το πρώτο ανωτέρω Μέρος ενημερώνει το άλλο Μέρος, το αργότερο κατά την ημερομηνία της δημοσίευσης που επιτρέπει την υποβολή ενστάσεων, για τη δυνατότητά του να υποβάλει παρατηρήσεις, υπό την προϋπόθεση ότι η εν λόγω διαδικασία υποβολής ενστάσεων σχετικά με τη γεωγραφική ένδειξη τρίτης χώρας που πρόκειται να προστατευτεί αρχίζει μετά την ημερομηνία έναρξης της ισχύος της παρούσας συμφωνίας.
 4. Στο πλαίσιο της διαδικασίας ενστάσεων και της εξέτασης που αναφέρονται στο άρθρο 14.24, κάθε Μέρος μπορεί να εξετάζει τους ακόλουθους λόγους για τους οποίους το εν λόγω Μέρος δεν θα υποχρεούται να προστατεύσει ονομασία ως γεωγραφική ένδειξη του παραρτήματος 14-B:
 α)
 η εν λόγω ονομασία συγχέεται με την ονομασία φυτικής ποικιλίας ή ζωικής φυλής και ενδέχεται, ως εκ τούτου, να παραπλανήσει τον καταναλωτή ως προς την πραγματική καταγωγή του εμπορεύματος· και
 β)
 η εν λόγω ονομασία αποτελεί τον όρο που χρησιμοποιείται συνήθως στην καθομιλουμένη ως κοινή ονομασία του οικείου εμπορεύματος.
 5. Παρά τις προδιαγραφές της γεωγραφικής ένδειξης που αναφέρονται στην παράγραφο 1 στοιχείο α), για διάστημα επτά ετών από την ημερομηνία έναρξης της ισχύος της παρούσας συμφωνίας, η παρεχόμενη βάσει του παρόντος υποτμήματος προστασία ορισμένης γεωγραφικής ένδειξης της Ευρωπαϊκής Ένωσης που περιλαμβάνεται στο παράρτημα 14-Β δεν θα αποκλείει, όσον αφορά το εμπόρευμα που επισημαίνεται με την εν λόγω γεωγραφική ένδειξη, τη δυνατότητα διεξαγωγής στο έδαφος της Ιαπωνίας εργασιών τριψίματος, κοπής σε φέτες και συσκευασίας, συμπεριλαμβανομένης της κοπής σε τεμάχια και της εσωτερικής συσκευασίας, υπό την προϋπόθεση ότι το εν λόγω εμπόρευμα προορίζεται για την ιαπωνική αγορά και όχι για επανεξαγωγή.
 6. Τα Μέρη εξετάζουν την εφαρμογή των διατάξεων της παραγράφου 5 το αργότερο τρία έτη μετά την ημερομηνία έναρξης της ισχύος της παρούσας συμφωνίας με στόχο την επίτευξη αμοιβαία αποδεκτής λύσης πριν από την πάροδο της επταετούς περιόδου που αναφέρεται στην εν λόγω παράγραφο.
 ΑΡΘΡΟ 14.26
 Έκταση της χρήσης των γεωγραφικών ενδείξεων
 1. Κάθε πρόσωπο μπορεί να χρησιμοποιεί οποιαδήποτε γεωγραφική ένδειξη που προστατεύεται βάσει του παρόντος υποτμήματος, υπό την προϋπόθεση ότι η χρήση αυτή


text:
συνδέεται με τα εμπορεύματα που προσδιορίζονται από την εν λόγω γεωγραφική ένδειξη και συνάδει με την έκταση της προστασίας της βάσει της παρούσας συμφωνίας.
 2. Εφόσον γεωγραφική ένδειξη Μέρους προστατεύεται βάσει της παρούσας συμφωνίας στο άλλο Μέρος, η νόμιμη χρήση της εν λόγω προστατευόμενης ονομασίας δεν υπόκειται σε οποιαδήποτε καταχώριση των χρηστών ή σε επιπλέον επιβαρύνσεις στο άλλο Μέρος.
 ΑΡΘΡΟ 14.27
 Σχέση με τα εμπορικά σήματα
 1. Αν γεωγραφική ένδειξη προστατεύεται βάσει του παρόντος υποτμήματος, κάθε Μέρος αρνείται την καταχώριση εμπορικού σήματος του οποίου η χρήση είναι πιθανόν να παραπλανήσει ως προς την ποιότητα του εμπορεύματος, υπό την προϋπόθεση ότι η αίτηση καταχώρισης του εμπορικού σήματος υποβάλλεται μετά την κρίσιμη ημερομηνία για την προστασία της γεωγραφικής ένδειξης στο οικείο έδαφος (94), όπως αυτή ορίζεται στις παραγράφους 2 και 3. Εμπορικά σήματα που έχουν καταχωριστεί κατά παράβαση της παρούσας παραγράφου ακυρώνονται.
 2. Για τις γεωγραφικές ενδείξεις που εμπίπτουν στο άρθρο 14.24 και απαριθμούνται στο παράρτημα 14-Β κατά την ημερομηνία έναρξης της ισχύος της παρούσας συμφωνίας, η κρίσιμη ημερομηνία για την προστασία είναι η ημερομηνία έναρξης της ισχύος της παρούσας συμφωνίας.
 3. Για τις γεωγραφικές ενδείξεις που εμπίπτουν στο άρθρο 14.30 και δεν απαριθμούνται στο παράρτημα 14-Β κατά την ημερομηνία έναρξης της ισχύος της παρούσας συμφωνίας, η κρίσιμη ημερομηνία για την προστασία είναι η ημερομηνία έναρξης της ισχύος της τροποποίησης του παραρτήματος 14-Β.
 4. Τα Μέρη αναγνωρίζουν ότι η ύπαρξη σε Μέρος προγενέστερου εμπορικού σήματος με το οποίο υπάρχει σύγκρουση δεν αποκλείει ολοσχερώς την προστασία στο εν λόγω Μέρος βάσει της παρούσας συμφωνίας μεταγενέστερης γεωγραφικής ένδειξης για ομοειδή προϊόντα (95).
 5. Αν έχει υποβληθεί αίτηση καταχώρισης εμπορικού σήματος ή έχει καταχωριστεί εμπορικό σήμα καλή τη πίστει, ή αν έχουν κτηθεί δικαιώματα επί εμπορικού σήματος μέσω της χρήσης του καλή τη πίστει, σε Μέρος προτού γεωγραφική ένδειξη αρχίσει να προστατεύεται βάσει της παρούσας συμφωνίας στο εν λόγω Μέρος, τα μέτρα που λαμβάνονται για την εφαρμογή του παρόντος υποτμήματος δεν θίγουν τη δυνατότητα καταχώρισης ή την ισχύ της καταχώρισης του εμπορικού σήματος, ή το δικαίωμα χρήσης του, για τον λόγο ότι το εν λόγω εμπορικό σήμα είναι ταυτόσημο ή όμοιο με τη γεωγραφική ένδειξη.
 ΑΡΘΡΟ 14.28
 Επιβολή της προστασίας
 Κάθε Μέρος εξουσιοδοτεί τις αρμόδιες αρχές του να λαμβάνουν κατάλληλα μέτρα, αυτεπαγγέλτως ή κατόπιν αίτησης ενδιαφερόμενου μέρους σύμφωνα με τις νομοθετικές και κανονιστικές διατάξεις του, για την προστασία των γεωγραφικών ενδείξεων που απαριθμούνται στο παράρτημα 14-Β.
 ΑΡΘΡΟ 14.29
 Εξαιρέσεις
 1. Κατά παρέκκλιση από το άρθρο 14.25 παράγραφος 1, Μέρος αποτρέπει την εξακολούθηση προγενέστερης χρήσης στο έδαφός του συγκεκριμένης γεωγραφικής ένδειξης του άλλου Μέρους η οποία περιλαμβάνεται στο παράρτημα 14-Β και η οποία χρησιμοποιείται για την εξατομίκευση γεωργικού προϊόντος, για ομοειδές εμπόρευμα, σε σχέση με εμπορεύματα ή υπηρεσίες, μετά από μεταβατική περίοδο επτά ετών, κατ' ανώτατο όριο, από την ημερομηνία κατά την οποία το πρώτο παραπάνω Μέρος χορήγησε προστασία στην εν λόγω γεωγραφική ένδειξη. Τα εμπορεύματα που παράγονται στο πρώτο παραπάνω Μέρος και τα οποία αφορούν οι εν λόγω χρήσεις φέρουν σαφή και εμφανή ένδειξη της πραγματικής γεωγραφικής καταγωγής τους.
 2. Κατά παρέκκλιση από το άρθρο


text:
14.25 παράγραφος 1, με εξαίρεση τις περιπτώσεις κατά τις οποίες τυγχάνει εφαρμογής το άρθρο 24 παράγραφος 4 της συμφωνίας TRIPS, Μέρος αποτρέπει την εξακολούθηση προγενέστερης χρήσης στο έδαφός του συγκεκριμένης γεωγραφικής ένδειξης του άλλου Μέρους η οποία περιλαμβάνεται στο παράρτημα 14-Β και η οποία χρησιμοποιείται για την εξατομίκευση οίνου, οινοπνευματώδους ή άλλου αλκοολούχου ποτού, για ομοειδές εμπόρευμα, σε σχέση με εμπορεύματα ή υπηρεσίες, μετά από μεταβατική περίοδο πέντε ετών, κατ' ανώτατο όριο, από την ημερομηνία κατά την οποία το πρώτο παραπάνω Μέρος χορήγησε προστασία στην εν λόγω γεωγραφική ένδειξη. Τα εμπορεύματα που παράγονται στο πρώτο παραπάνω Μέρος και τα οποία αφορούν οι εν λόγω χρήσεις φέρουν σαφή και εμφανή ένδειξη της πραγματικής γεωγραφικής καταγωγής τους.
 3. Κάθε Μέρος μπορεί να καθορίζει τους πρακτικούς όρους υπό τους οποίους η εν λόγω προβλεπόμενη στις παραγράφους 1 και 2 χρήση θα διακρίνεται από τη γεωγραφική ένδειξη στο έδαφός του, λαμβάνοντας υπόψη την ανάγκη να διασφαλίζεται ότι δεν θα παραπλανώνται οι καταναλωτές.
 4. Η μεταβατική περίοδος που αναφέρεται στην παράγραφο 1 δεν εφαρμόζεται αν η χρήση της γεωγραφικής ένδειξης για το οικείο εμπόρευμα που παράγεται στο έδαφος του άλλου Μέρους, όπως αναφέρεται στην παράγραφο 1, δεν συνάδει με τις σχετικές νομοθετικές και κανονιστικές διατάξεις που απαριθμούνται στο παράρτημα 14-Α και ισχύουν στο έδαφος του εν λόγω Μέρους.
 5. Καμία διάταξη του παρόντος υποτμήματος δεν θίγει το δικαίωμα οποιουδήποτε προσώπου να χρησιμοποιεί, στο πλαίσιο της εμπορικής του δραστηριότητας, το όνομά του ή το όνομα του προκατόχου του στην επιχείρηση, εκτός αν το όνομα αυτό χρησιμοποιείται κατά τρόπο που παραπλανά το κοινό.
 ΑΡΘΡΟ 14.30
 Τροποποίηση των καταλόγων γεωγραφικών ενδείξεων
 1. Τα Μέρη συμφωνούν ως προς τη δυνατότητα τροποποίησης των καταλόγων γεωγραφικών ενδείξεων του παραρτήματος 14-Β σύμφωνα με το άρθρο 14.53 παράγραφοι 3 και 4, μετά την ολοκλήρωση της διαδικασίας υποβολής ενστάσεων και μετά την εξέταση των γεωγραφικών ενδείξεων κατά τα προβλεπόμενα στο άρθρο 14.24, κατά τρόπο ικανοποιητικό για αμφότερα τα Μέρη.
 2. Σε σχέση με την προσθήκη στο παράρτημα 14-Β ονομασίας προς προστασία ως γεωγραφική ένδειξη εφαρμόζεται το άρθρο 14.25 παράγραφος 4.
 3. Καμία διάταξη του παρόντος υποτμήματος δεν υποχρεώνει Μέρος να προστατεύει γεωγραφική ένδειξη του άλλου Μέρους η οποία δεν προστατεύεται ή παύει να προστατεύεται σύμφωνα με τις νομοθετικές και κανονιστικές διατάξεις του άλλου Μέρους. Κάθε Μέρος ενημερώνει το άλλο Μέρος για την παύση της προστασίας γεωγραφικής ένδειξης στο έδαφος του Μέρους καταγωγής της.
 4. Κατόπιν αιτήματος Μέρους, τα Μέρη διεξάγουν διαβουλεύσεις για την τροποποίηση του παραρτήματος 14-B όσον αφορά οποιοδήποτε ζήτημα που επηρεάζει τη συνέχιση της προστασίας των γεωγραφικών ενδείξεων που απαριθμούνται στο εν λόγω παράρτημα, με στόχο να καταλήξουν σε αμοιβαία αποδεκτή λύση.
 ΥΠΟΤΜΗΜΑ 4
 Βιομηχανικά σχέδια ή υποδείγματα (96)
 ΑΡΘΡΟ 14.31
 Βιομηχανικά σχέδια ή υποδείγματα
 1. Κάθε Μέρος παρέχει προστασία στα νέα και πρωτότυπα βιομηχανικά σχέδια ή υποδείγματα που έχουν δημιουργηθεί κατά τρόπο ανεξάρτητο, συμπεριλαμβανομένων των σχεδίων ή υποδειγμάτων μέρους προϊόντος (97), ανεξάρτητα από το αν το μέρος μπορεί να διαχωριστεί από το προϊόν. Η εν λόγω προστασία παρέχεται με καταχώριση και χορηγεί στους δικαιούχους αποκλειστικό δικαίωμα σύμφωνα με τις διατάξεις του


text:
παρόντος άρθρου.
 2. Σχέδιο ή υπόδειγμα που εφαρμόζεται ή ενσωματώνεται σε προϊόν το οποίο αποτελεί συστατικό σύνθετου προϊόντος λογίζεται ότι είναι νέο και πρωτότυπο στις ακόλουθες περιπτώσεις (98):
 α)
 αν το συστατικό, αφού ενσωματωθεί στο σύνθετο προϊόν, παραμένει ορατό κατά τη συνήθη χρήση (99) του προϊόντος· και
 β)
 στον βαθμό που τα εν λόγω ορατά χαρακτηριστικά του συστατικού πληρούν, αυτά καθαυτά, τις προϋποθέσεις ως προς τον νεωτερισμό και την πρωτοτυπία.
 3. Κάθε Μέρος μπορεί να προβλέπει περιορισμένης έκτασης εξαιρέσεις στην προστασία των βιομηχανικών σχεδίων ή υποδειγμάτων, κατά τρόπο που συνάδει με το άρθρο 26 παράγραφος 2 της συμφωνίας TRIPS.
 4. Οι διατάξεις του παρόντος άρθρου δεν θίγουν οποιεσδήποτε διατάξεις του παρόντος κεφαλαίου ή τις νομοθετικές ή κανονιστικές διατάξεις κάθε Μέρους που αφορούν άλλα αντικείμενα διανοητικής ιδιοκτησίας, συμπεριλαμβανομένων των μη καταχωρισμένων εικόνων τις οποίες παρουσιάζουν προϊόντα, των εμπορικών σημάτων ή άλλων διακριτικών σημείων και των διπλωμάτων ευρεσιτεχνίας.
 5. Κάθε Μέρος διασφαλίζει ότι ο δικαιούχος προστατευόμενου βιομηχανικού σχεδίου ή υποδείγματος διαθέτει τουλάχιστον το δικαίωμα να εμποδίζει τρίτους να προβαίνουν χωρίς τη συγκατάθεσή του στην παραγωγή, την πώληση, την εισαγωγή ή την εξαγωγή αντικειμένων που φέρουν ή ενσωματώνουν σχέδιο ή υπόδειγμα το οποίο είναι ταυτόσημο ή όμοιο με το προστατευόμενο σχέδιο ή υπόδειγμα, υπό την προϋπόθεση ότι η επίμαχη πράξη επιχειρείται για εμπορικούς σκοπούς.
 6. Κάθε Μέρος προβλέπει ότι ο αιτών την καταχώριση βιομηχανικού σχεδίου ή υποδείγματος μπορεί να ζητήσει από την αρμόδια αρχή να μη δημοσιεύσει το σχέδιο ή υπόδειγμα έως ότου παρέλθει χρονικό διάστημα που ορίζει ο αιτών, το οποίο δεν υπερβαίνει το χρονικό διάστημα που προβλέπουν συναφώς οι νομοθετικές και κανονιστικές διατάξεις του εν λόγω Μέρους.
 7. Κάθε Μέρος διασφαλίζει ότι η συνολική διάρκεια της προστασίας που παρέχεται για τα βιομηχανικά σχέδια ή υποδείγματα είναι τουλάχιστον 20 ετών.
 ΥΠΟΤΜΗΜΑ 5
 Μη καταχωρισμένη εικόνα την οποία παρουσιάζουν προϊόντα
 ΑΡΘΡΟ 14.32
 Μη καταχωρισμένη εικόνα την οποία παρουσιάζουν προϊόντα
 1. Τα Μέρη αναγνωρίζουν ότι η εικόνα την οποία παρουσιάζουν προϊόντα μπορεί να προστατεύεται μέσω βιομηχανικών σχεδίων ή υποδειγμάτων, δικαιωμάτων πνευματικής ιδιοκτησίας ή νομοθετικών διατάξεων για την αποτροπή του αθέμιτου ανταγωνισμού.
 2. Κάθε Μέρος προβλέπει έννομα μέσα για να αποτρέπεται η χρήση της μη καταχωρισμένης εικόνας που παρουσιάζει προϊόν, αν η εν λόγω χρήση απορρέει από αντιγραφή της μη καταχωρισμένης εικόνας που παρουσιάζει το προϊόν, στον βαθμό που προβλέπεται από τις νομοθετικές και κανονιστικές διατάξεις του. Η εν λόγω χρήση καλύπτει τουλάχιστον την προσφορά προς πώληση, τη διάθεση στην αγορά, την εισαγωγή ή την εξαγωγή του προϊόντος (100).
 3. Η διάρκεια της προστασίας που παρέχεται για τη μη καταχωρισμένη εικόνα που παρουσιάζει προϊόν ανέρχεται σε τουλάχιστον τρία έτη, σύμφωνα με τις σχετικές νομοθετικές και κανονιστικές διατάξεις των Μερών.
 ΥΠΟΤΜΗΜΑ 6
 Διπλώματα ευρεσιτεχνίας
 ΑΡΘΡΟ 14.33
 Διπλώματα ευρεσιτεχνίας
 1. Κάθε Μέρος διασφαλίζει ότι το δίπλωμα ευρεσιτεχνίας παρέχει στον δικαιούχο του αποκλειστικά δικαιώματα:
 α)
 αν το αντικείμενο του διπλώματος ευρεσιτεχνίας είναι κάποιο προϊόν, να εμποδίζει τρίτους να προβαίνουν χωρίς τη συγκατάθεσή του στην παραγωγή, τη χρησιμοποίηση, την προσφορά προς πώληση (101), την πώληση ή την εισαγωγή για τους προαναφερθέντες σκοπούς του συγκεκριμένου προϊόντος· και
 β)
 αν το


text:
αντικείμενο του διπλώματος ευρεσιτεχνίας είναι κάποια μέθοδος, να εμποδίζει τρίτους να προβαίνουν χωρίς τη συγκατάθεσή του στη χρησιμοποίηση της μεθόδου, καθώς και στη χρησιμοποίηση, την προσφορά προς πώληση, την πώληση ή την εισαγωγή για τους προαναφερθέντες σκοπούς τουλάχιστον των προϊόντων που παράγονται απευθείας με τη συγκεκριμένη μέθοδο.
 2. Κάθε Μέρος μπορεί να προβλέπει περιορισμένης έκτασης εξαιρέσεις στα αποκλειστικά δικαιώματα που απορρέουν από τα διπλώματα ευρεσιτεχνίας, υπό τον όρο ότι οι εξαιρέσεις αυτές δεν συνεπάγονται υπέρμετρους περιορισμούς για την κανονική εκμετάλλευση της ευρεσιτεχνίας και δεν θίγουν σε υπερβολικό βαθμό τα έννομα συμφέροντα του δικαιούχου του διπλώματος ευρεσιτεχνίας, λαμβανομένων υπόψη των έννομων συμφερόντων τρίτων.
 3. Τα Μέρη αναγνωρίζουν τη σημασία της ύπαρξης ενιαίου συστήματος προστασίας των διπλωμάτων ευρεσιτεχνίας, συμπεριλαμβανομένου ενιαίου δικαστικού συστήματος, στο έδαφός τους.
 4. Τα Μέρη συνεχίζουν να συνεργάζονται για την αύξηση του βαθμού εναρμόνισης του ουσιαστικού διεθνούς δικαίου ευρεσιτεχνίας, μεταξύ άλλων, στα ζητήματα της περιόδου χάριτος, των δικαιωμάτων του προχρησιμοποιούντος και της δημοσίευσης των εκκρεμών αιτήσεων διπλωμάτων ευρεσιτεχνίας.
 5. Τα Μέρη εξετάζουν δεόντως τις δυνατότητες συνεργασίας για την προώθηση της αμοιβαίας αξιοποίησης των αποτελεσμάτων έρευνας και εξέτασης, για παράδειγμα συνεργασίας βάσει της συνθήκης συνεργασίας για τα διπλώματα ευρεσιτεχνίας, και κάθε άλλη δυνατότητα αξιοποίησης στοιχείων (102), ώστε να παρέχεται στους αιτούντες η δυνατότητα απόκτησης διπλωμάτων ευρεσιτεχνίας κατά τρόπο αποδοτικό και ταχύ, χωρίς να θίγονται οι εκατέρωθεν διαδικασίες επί της ουσίας εξέτασης των αιτήσεων διπλωμάτων ευρεσιτεχνίας.
 ΑΡΘΡΟ 14.34
 Διπλώματα ευρεσιτεχνίας και δημόσια υγεία
 1. Τα Μέρη αναγνωρίζουν τη σημασία της δήλωσης της Ντόχα σχετικά με τη συμφωνία TRIPS και τη δημόσια υγεία, η οποία εγκρίθηκε στις 14 Νοεμβρίου 2001 από την υπουργική διάσκεψη του ΠΟΕ. Κατά την ερμηνεία και την εφαρμογή των δικαιωμάτων και των υποχρεώσεων βάσει του παρόντος κεφαλαίου, τα Μέρη διασφαλίζουν συνοχή με την εν λόγω δήλωση.
 2. Τα Μέρη σέβονται την απόφαση του Γενικού Συμβουλίου του ΠΟΕ, της 30ής Αυγούστου 2003, σχετικά με την εφαρμογή της παραγράφου 6 της δήλωσης της Ντόχα σχετικά με τη συμφωνία TRIPS και τη δημόσια υγεία, και συμβάλλουν στην εφαρμογή της.
 ΑΡΘΡΟ 14.35
 Επέκταση της διάρκειας της προστασίας που παρέχουν τα διπλώματα ευρεσιτεχνίας με αντικείμενο φαρμακευτικά προϊόντα (103) και γεωργικά χημικά προϊόντα (104)
 Όσον αφορά τα διπλώματα ευρεσιτεχνίας που χορηγούνται για εφευρέσεις που αφορούν φαρμακευτικά προϊόντα ή γεωργικά χημικά προϊόντα, κάθε Μέρος, υπό την επιφύλαξη των όρων και των προϋποθέσεων που θέτουν οι εφαρμοστέες νομοθετικές και κανονιστικές διατάξεις του, παρέχει αντισταθμιστική περίοδο προστασίας για το διάστημα κατά το οποίο κατοχυρωμένη με δίπλωμα ευρεσιτεχνίας εφεύρεση δεν μπορεί να χρησιμοποιηθεί λόγω διαδικασίας έκδοσης άδειας κυκλοφορίας. Κατά την ημερομηνία υπογραφής της παρούσας συμφωνίας, η μέγιστη αντισταθμιστική περίοδος προστασίας ορίζεται πέντε ετών (105) από τις σχετικές νομοθετικές και κανονιστικές διατάξεις του κάθε Μέρους.
 ΥΠΟΤΜΗΜΑ 7
 Εμπορικά απόρρητα και δεδομένα δοκιμών ή άλλα δεδομένα που δεν έχουν προηγουμένως δοθεί στη δημοσιότητα
 ΑΡΘΡΟ 14.36
 Έκταση της προστασίας των εμπορικών απορρήτων
 1. Κάθε Μέρος διασφαλίζει ότι οι νομοθετικές και κανονιστικές διατάξεις του παρέχουν επαρκή και αποτελεσματική προστασία των εμπορικών απορρήτων, σύμφωνα με το άρθρο 39 παράγραφος 2 της συμφωνίας TRIPS.
 2. Για τους σκοπούς του παρόντος άρθρου και του τμήματος


text:
Γ υποτμήμα 3:
 α)
 ως «εμπορικό απόρρητο» νοούνται πληροφορίες οι οποίες:
 i)
 είναι απόρρητες υπό την έννοια ότι, είτε ως σύνολο είτε από την άποψη του ακριβούς περιεχομένου και της διάταξης των επιμέρους στοιχείων που τις αποτελούν, δεν είναι ευρέως γνωστές ούτε μπορούν να γίνουν εύκολα γνωστές σε πρόσωπα που ανήκουν σε κύκλους που ασχολούνται συνήθως με το οικείο είδος πληροφοριών·
 ii)
 έχουν εμπορική αξία η οποία απορρέει από τον απόρρητο χαρακτήρα τους· και
 iii)
 το πρόσωπο που έχει αποκτήσει με νόμιμο τρόπο τον έλεγχο επί των εν λόγω πληροφοριών έχει καταβάλει εύλογες προσπάθειες, λαμβανομένων υπόψη των περιστάσεων, για τη διαφύλαξη του απόρρητου χαρακτήρα τους· και
 β)
 ως «κάτοχος εμπορικού απορρήτου» νοείται κάθε πρόσωπο που ελέγχει νομίμως εμπορικό απόρρητο.
 3. Για τους σκοπούς του παρόντος άρθρου και του τμήματος Γ υποτμήμα 3, κάθε Μέρος διασφαλίζει, σύμφωνα με τις νομοθετικές και κανονιστικές διατάξεις του, ότι τουλάχιστον οι ακόλουθες συμπεριφορές θεωρούνται ως αντικείμενες στα χρηστά συναλλακτικά ήθη:
 α)
 η απόκτηση εμπορικού απορρήτου χωρίς τη συγκατάθεση του κατόχου του, όποτε διενεργείται με αθέμιτα μέσα, ή, εναλλακτικά, με μη επιτρεπόμενη πρόσβαση σε έγγραφα, αντικείμενα, υλικά, ουσίες ή ηλεκτρονικά αρχεία, ή με μη επιτρεπόμενη ιδιοποίηση ή αντιγραφή εγγράφων, αντικειμένων, υλικών, ουσιών ή ηλεκτρονικών αρχείων, που νομίμως βρίσκονται υπό τον έλεγχο του κατόχου του εμπορικού απορρήτου και τα οποία περιέχουν το εμπορικό απόρρητο ή από τα οποία μπορεί να εξαχθεί το εμπορικό απόρρητο·
 β)
 η χρήση ή η αποκάλυψη εμπορικού απορρήτου, όποτε διενεργείται χωρίς τη συγκατάθεση του κατόχου του εμπορικού απορρήτου από πρόσωπο που αποδεδειγμένα πληροί οποιαδήποτε από τις ακόλουθες προϋποθέσεις:
 i)
 έχει αποκτήσει το εμπορικό απόρρητο με τρόπο που εμπίπτει στο στοιχείο α)·
 ii)
 έχει παραβιάσει συμφωνία εμπιστευτικότητας ή άλλη υποχρέωση μη αποκάλυψης του εμπορικού απορρήτου, με πρόθεση να αποκομίσει αθέμιτο κέρδος ή να προξενήσει ζημία στον κάτοχο του εμπορικού απορρήτου· ή
 iii)
 έχει παραβιάσει συμβατική ή άλλη υποχρέωση να περιορίζει τη χρήση του εμπορικού απορρήτου, με πρόθεση να αποκομίσει αθέμιτο κέρδος ή να προξενήσει ζημία στον κάτοχο του εμπορικού απορρήτου· και
 γ)
 η απόκτηση, η χρήση ή η αποκάλυψη εμπορικού απορρήτου, όποτε διενεργείται από πρόσωπο το οποίο, κατά τη στιγμή της απόκτησης, της χρήσης ή της αποκάλυψης, γνώριζε ή όφειλε, υπό τις περιστάσεις, να γνωρίζει (106) ότι το εμπορικό απόρρητο αποκτήθηκε άμεσα ή έμμεσα από άλλο πρόσωπο το οποίο αποκάλυπτε το εμπορικό απόρρητο με τρόπο που εμπίπτει στο στοιχείο β), συμπεριλαμβανομένης της περίπτωσης κατά την οποία πρόσωπο υποκίνησε άλλο πρόσωπο να διενεργήσει τις πράξεις που αναφέρονται στο στοιχείο β).
 4. Καμία διάταξη του παρόντος υποτμήματος δεν υποχρεώνει Μέρος να θεωρεί οποιαδήποτε από τις ακόλουθες συμπεριφορές ως αντικείμενη στα χρηστά συναλλακτικά ήθη ή να υπάγει τις εν λόγω συμπεριφορές στα μέτρα, τις διαδικασίες και τα μέτρα αποκατάστασης που αναφέρονται στο τμήμα Γ υποτμήμα 3:
 α)
 ανεξάρτητη ανακάλυψη ή δημιουργία της οικείας πληροφορίας από κάποιο πρόσωπο·
 β)
 αντίστροφη μηχανική προϊόντος από πρόσωπο που κατέχει το προϊόν νομίμως και δεν υπόκειται σε καμία νομικά ισχυρή υποχρέωση περιορισμού της απόκτησης της οικείας πληροφορίας·
 γ)
 απόκτηση, χρήση ή αποκάλυψη πληροφοριών που επιβάλλεται ή επιτρέπεται από τις οικείες νομοθετικές και


text:
κανονιστικές διατάξεις·
 δ)
 χρήση από τους εργαζομένους της εμπειρίας και των δεξιοτήτων που έχουν θεμιτά αποκτήσει στο σύνηθες πλαίσιο της εργασίας τους· ή
 ε)
 αποκάλυψη πληροφοριών κατ' ενάσκηση του δικαιώματος στην ελευθερία της έκφρασης και της πληροφόρησης.
 ΑΡΘΡΟ 14.37
 Μεταχείριση δεδομένων δοκιμών στη διαδικασία έκδοσης άδειας κυκλοφορίας
 1. Κάθε Μέρος εμποδίζει τους αιτούντες άδεια κυκλοφορίας για φαρμακευτικά προϊόντα (107) τα οποία χρησιμοποιούν νέες δραστικές φαρμακευτικές ουσίες να βασίζονται ή να αναφέρονται σε δεδομένα δοκιμών ή άλλα δεδομένα που δεν έχουν προηγουμένως δοθεί στη δημοσιότητα και τα οποία έχουν υποβληθεί στην αρμόδια αρχή του εν λόγω Μέρους από τον πρώτο αιτούντα, για ορισμένο χρονικό διάστημα υπολογιζόμενο από την ημερομηνία της έγκρισης της εν λόγω αίτησης. Κατά την ημερομηνία έναρξης της ισχύος της παρούσας συμφωνίας, το εν λόγω χρονικό διάστημα ορίζεται τουλάχιστον έξι ετών από τις σχετικές νομοθετικές και κανονιστικές διατάξεις του κάθε Μέρους.
 2. Αν Μέρος επιβάλλει, ως προϋπόθεση για τη χορήγηση άδειας κυκλοφορίας σε γεωργικά χημικά προϊόντα (108) που χρησιμοποιούν νέες χημικές ουσίες και ενώσεις, την υποβολή δεδομένων δοκιμών ή άλλων δεδομένων που δεν έχουν προηγουμένως δοθεί στη δημοσιότητα, για τη συγκέντρωση των οποίων απαιτείται μεγάλη προσπάθεια, το εν λόγω Μέρος διασφαλίζει ότι, σύμφωνα με τις σχετικές νομοθετικές και κανονιστικές διατάξεις του, οι αιτούντες τη χορήγηση άδειας κυκλοφορίας είτε:
 α)
 εμποδίζονται να βασιστούν ή να αναφερθούν σε τέτοια δεδομένα τα οποία έχουν υποβληθεί στην αρμόδια αρχή του εν λόγω Μέρους από τον πρώτο αιτούντα για χρονικό διάστημα τουλάχιστον 10 ετών, υπολογιζόμενων από την ημερομηνία της έγκρισης της εν λόγω αίτησης· είτε
 β)
 υποχρεούνται γενικά να υποβάλουν πλήρη δεδομένα δοκιμών, ακόμη και στις περιπτώσεις που υπάρχει προηγούμενη αίτηση για το ίδιο προϊόν, για χρονικό διάστημα τουλάχιστον 10 ετών, υπολογιζόμενων από την ημερομηνία της έγκρισης της προηγούμενης αίτησης.
 ΥΠΟΤΜΗΜΑ 8
 Νέες ποικιλίες φυτών·
 ΑΡΘΡΟ 14.38
 Νέες ποικιλίες φυτών·
 Κάθε Μέρος προβλέπει προστασία των νέων ποικιλιών για όλα τα γένη και είδη φυτών, σύμφωνα με τα δικαιώματα και τις υποχρεώσεις του βάσει της σύμβασης UPOV του 1991.
 ΥΠΟΤΜΗΜΑ 9
 Αθέμιτος ανταγωνισμός
 ΑΡΘΡΟ 14.39
 Αθέμιτος ανταγωνισμός
 1. Κάθε Μέρος παρέχει αποτελεσματική προστασία έναντι των πράξεων αθέμιτου ανταγωνισμού σύμφωνα με τη σύμβαση των Παρισίων (109).
 2. Σε σχέση με τα εκατέρωθεν συστήματα της Ευρωπαϊκής Ένωσης και της Ιαπωνίας για τη διαχείριση των ονομάτων χώρου του κωδικού τους χώρας τομέα ανωτάτου επιπέδου (ccTLD) (110), τα Μέρη θέτουν στη διάθεση των ενδιαφερομένων κατάλληλα μέτρα αποκατάστασης (111), σύμφωνα με τις σχετικές νομοθετικές και κανονιστικές διατάξεις τους, τουλάχιστον στις περιπτώσεις κατά τις οποίες πρόσωπο καταχωρίζει ή κατέχει, με κακόπιστη πρόθεση αποκόμισης κέρδους, όνομα χώρου το οποίο είναι ταυτόσημο ή όμοιο σε βαθμό που να προκαλείται σύγχυση με εμπορικό σήμα.
 3. Κάθε Μέρος παρέχει αποτελεσματική προστασία έναντι της χωρίς άδεια χρήσης εμπορικών σημάτων, μέσω της εφαρμογής του άρθρου 6 επτάκις παράγραφος 2 της σύμβασης των Παρισίων.
 ΤΜΗΜΑ Γ
 Επιβολή
 ΥΠΟΤΜΗΜΑ 1
 Γενικές διατάξεις
 ΑΡΘΡΟ 14.40
 Επιβολή - γενικά
 1. Τα Μέρη επιβεβαιώνουν τις δεσμεύσεις που έχουν αναλάβει βάσει της συμφωνίας TRIPS, και ιδίως του μέρους III αυτής. Κάθε Μέρος προβλέπει τα ακόλουθα συμπληρωματικά μέτρα, διαδικασίες και μέτρα αποκατάστασης (112) που


text:
είναι αναγκαία για τη διασφάλιση της επιβολής των δικαιωμάτων διανοητικής ιδιοκτησίας. Τα μέτρα, οι διαδικασίες και τα μέτρα αποκατάστασης είναι εύλογα και δίκαια, και δεν είναι αδικαιολόγητα περίπλοκα ή δαπανηρά ούτε συνεπάγονται παράλογα χρονικά περιθώρια ή υπερβολικές καθυστερήσεις.
 2. Τα μέτρα, οι διαδικασίες και τα μέτρα αποκατάστασης που προβλέπονται στην παράγραφο 1 είναι αποτελεσματικά, αναλογικά και αποτρεπτικά (113), και εφαρμόζονται κατά τρόπο ώστε να αποφεύγεται η ανόρθωση εμποδίων στο νόμιμο εμπόριο και να παρέχονται εγγυήσεις κατά της καταχρηστικής προσφυγής σ' αυτά.
 3. Κάθε Μέρος καταβάλλει κάθε εύλογη προσπάθεια για να:
 α)
 ενθαρρύνει τη συγκρότηση δημόσιων ή ιδιωτικών συμβουλευτικών ομάδων για την αντιμετώπιση τουλάχιστον των ζητημάτων της παράνομης απομίμησης/παραποίησης και της πειρατείας· και
 β)
 διασφαλίζει τον εσωτερικό συντονισμό και να διευκολύνει τις κοινές δράσεις μεταξύ των αρχών του που είναι αρμόδιες για την επιβολή των δικαιωμάτων διανοητικής ιδιοκτησίας, υπό την επιφύλαξη των διαθέσιμων πόρων τους.
 ΑΡΘΡΟ 14.41
 Νομιμοποιούμενοι αιτούντες
 Κάθε Μέρος αναγνωρίζει ως πρόσωπα που νομιμοποιούνται να ζητούν την εφαρμογή των μέτρων, των διαδικασιών και των μέτρων αποκατάστασης του παρόντος τμήματος:
 α)
 τους δικαιούχους δικαιωμάτων διανοητικής ιδιοκτησίας σύμφωνα με τις σχετικές νομοθετικές και κανονιστικές διατάξεις του·
 β)
 τους κατόχους εμπορικού απορρήτου που αναφέρονται στο άρθρο 14.36· και
 γ)
 κάθε άλλο πρόσωπο και οντότητα, στον βαθμό που επιτρέπεται από τις σχετικές νομοθετικές και κανονιστικές διατάξεις του και σύμφωνα με τις διατάξεις αυτές.
 ΥΠΟΤΜΗΜΑ 2
 Επιβολή — μέτρα αποκατάστασης αστικού δικαίου (114) (115)
 ΑΡΘΡΟ 14.42
 Μέτρα διαφύλαξης των αποδεικτικών στοιχείων
 1. Οι δικαστικές αρχές κάθε Μέρους έχουν την εξουσία να διατάζουν την άμεση και αποτελεσματική εφαρμογή προσωρινών μέτρων για τη διαφύλαξη σχετικών αποδεικτικών στοιχείων που αφορούν την εικαζόμενη προσβολή, σύμφωνα με διαδικασίες που διασφαλίζουν την ενδεδειγμένη κατά περίπτωση προστασία των εμπιστευτικών πληροφοριών.
 2. Οι δικαστικές αρχές κάθε Μέρους έχουν την εξουσία να διατάζουν, όταν το κρίνουν αναγκαίο, προσωρινά μέτρα χωρίς πρώτα να ακούσουν τις απόψεις της άλλης πλευράς, ιδίως όταν πιθανολογείται ότι τυχόν καθυστέρηση ενδέχεται να προκαλέσει ανεπανόρθωτη βλάβη στον δικαιούχο ή όταν υπάρχει αποδεδειγμένος κίνδυνος καταστροφής συναφών αποδεικτικών στοιχείων.
 3. Για τις περιπτώσεις προσβολής δικαιωμάτων διανοητικής ιδιοκτησίας, κάθε Μέρος προβλέπει ότι, στο πλαίσιο πολιτικής δίκης, οι δικαστικές αρχές του έχουν την εξουσία να διατάζουν την κατάσχεση ή άλλη αφαίρεση και θέση υπό φύλαξη ύποπτων προϊόντων, υλικών και εργαλείων που σχετίζονται με την πράξη της προσβολής, καθώς και αποδεικτικών εγγράφων, είτε πρωτότυπων είτε αντιγράφων τους, που σχετίζονται με την πράξη της προσβολής.
 ΑΡΘΡΟ 14.43
 Δικαίωμα ενημέρωσης
 Υπό την επιφύλαξη της νομοθεσίας του που διέπει τα επαγγελματικά και συναφή απόρρητα, την προστασία της εμπιστευτικότητας των πηγών πληροφοριών ή την επεξεργασία δεδομένων προσωπικού χαρακτήρα, κάθε Μέρος προβλέπει ότι, στις πολιτικές δίκες που αφορούν την επιβολή δικαιωμάτων διανοητικής ιδιοκτησίας, οι δικαστικές αρχές του έχουν την εξουσία, κατόπιν αιτιολογημένου αιτήματος του δικαιούχου, να διατάζουν τον παραβάτη ή τον εικαζόμενο παραβάτη να προσκομίσει στον δικαιούχο ή στις δικαστικές αρχές, τουλάχιστον για τους σκοπούς της συλλογής αποδεικτικών στοιχείων, σχετικές πληροφορίες, όπως προβλέπεται στις οικείες νομοθετικές και κανονιστικές διατάξεις του, τις οποίες πληροφορίες ο παραβάτης ή ο εικαζόμενος παραβάτης κατέχει ή ελέγχει. Στις πληροφορίες αυτές μπορεί να περιλαμβάνονται πληροφορίες σχετικά


text:
με οποιοδήποτε πρόσωπο εμπλέκεται σε οποιαδήποτε πτυχή της προσβολής ή της εικαζόμενης προσβολής, καθώς και σχετικά με τα μέσα παραγωγής ή τα δίκτυα διανομής των εμπορευμάτων ή υπηρεσιών που προσβάλλουν ή που εικάζεται ότι προσβάλλουν δικαιώματα διανοητικής ιδιοκτησίας, συμπεριλαμβανομένης της ταυτοποίησης τρίτων που φέρεται να έχουν εμπλακεί στην παραγωγή και τη διανομή των εν λόγω εμπορευμάτων ή υπηρεσιών και των δικτύων διανομής τους.
 ΑΡΘΡΟ 14.44
 Προσωρινά και προληπτικά μέτρα
 1. Κάθε Μέρος διασφαλίζει ότι οι δικαστικές αρχές του μπορούν, κατόπιν αιτήματος του προσφεύγοντος, να εκδίδουν προσωρινή διαταγή σε βάρος του εικαζόμενου παραβάτη, με σκοπό να αποτρέψουν κάθε επικείμενη προσβολή δικαιώματος διανοητικής ιδιοκτησίας, ή να απαγορεύσουν, προσωρινά και, εφόσον απαιτείται, υπό την απειλή επαναλαμβανόμενης χρηματικής ποινής, αν το προβλέπουν οι σχετικές εσωτερικές νομοθετικές και κανονιστικές διατάξεις, τη συνέχιση των εικαζόμενων προσβολών του εν λόγω δικαιώματος, ή να εξαρτήσουν την εν λόγω συνέχιση από την καταβολή εγγύησης με σκοπό να διασφαλιστεί η αποζημίωση του δικαιούχου. Προσωρινή διαταγή μπορεί επίσης να εκδίδεται, υπό τους ίδιους όρους όταν ενδείκνυται, σε βάρος τρίτου (116) ο οποίος υπάγεται στη δικαιοδοσία των οικείων δικαστικών αρχών και του οποίου οι υπηρεσίες χρησιμοποιούνται για την προσβολή δικαιώματος διανοητικής ιδιοκτησίας.
 2. Προσωρινή διαταγή μπορεί επίσης να εκδίδεταιι με σκοπό την κατάσχεση ή την παράδοση εμπορευμάτων για τα οποία υπάρχουν υποψίες ότι προσβάλλουν δικαίωμα διανοητικής ιδιοκτησίας, προκειμένου να εμποδιστεί η είσοδος ή η κυκλοφορία τους στους εμπορικούς διαύλους.
 3. Σε περίπτωση εικαζόμενης προσβολής που διαπράττεται σε εμπορική κλίμακα, κάθε Μέρος διασφαλίζει ότι οι δικαστικές αρχές του μπορούν να διατάζουν, εφόσον ο προσφεύγων αποδεικνύει την ύπαρξη περιστάσεων που είναι δυνατόν να θέσουν σε κίνδυνο τη δυνατότητά του να αποζημιωθεί, την προληπτική κατάσχεση των κινητών και ακίνητων περιουσιακών στοιχείων του εικαζόμενου παραβάτη, συμπεριλαμβανομένης της δέσμευσης των τραπεζικών λογαριασμών και άλλων περιουσιακών στοιχείων του.
 ΑΡΘΡΟ 14.45
 Διορθωτικά μέτρα
 1. Κάθε Μέρος διασφαλίζει ότι οι δικαστικές αρχές του μπορούν να διατάζουν, κατόπιν αιτήματος του προσφεύγοντος και χωρίς να θίγονται οποιαδήποτε δικαιώματα αποζημίωσης που τυχόν διατηρεί ο δικαιούχος λόγω της προσβολής, τουλάχιστον την οριστική απομάκρυνση από τους εμπορικούς διαύλους ή την καταστροφή των εμπορευμάτων για τα οποία οι εν λόγω αρχές έχουν κρίνει ότι προσβάλλουν δικαίωμα διανοητικής ιδιοκτησίας, χωρίς κανενός είδους αποζημίωση. Αν το κρίνουν ενδεδειγμένο, οι δικαστικές αρχές μπορούν επίσης να διατάζουν την καταστροφή των υλικών και των εργαλείων που κυρίως χρησιμοποιήθηκαν για τη δημιουργία ή την κατασκευή των εμπορευμάτων αυτών.
 2. Οι δικαστικές αρχές κάθε Μέρους έχουν την εξουσία να διατάζουν την εκτέλεση των εν λόγω μέτρων με δαπάνες του παραβάτη, εκτός εάν ειδικοί λόγοι συνηγορούν για το αντίθετο.
 ΑΡΘΡΟ 14.46
 Ασφαλιστικά μέτρα
 Κάθε Μέρος διασφαλίζει ότι, αν με δικαστική απόφαση διαπιστώνεται η ύπαρξη προσβολής δικαιώματος διανοητικής ιδιοκτησίας, οι δικαστικές αρχές του μπορούν να εκδώσουν ασφαλιστικά μέτρα, με σκοπό να απαγορευθεί η συνέχιση της προσβολής, σε βάρος του παραβάτη, καθώς και, κατά περίπτωση, σε βάρος τρίτου (117) ο οποίος υπάγεται στη δικαιοδοσία των οικείων δικαστικών αρχών και του οποίου οι υπηρεσίες χρησιμοποιούνται για την προσβολή δικαιώματος διανοητικής ιδιοκτησίας.
 ΑΡΘΡΟ 14.47
 Αποζημίωση
 1. Κάθε Μέρος προβλέπει ότι, στο πλαίσιο πολιτικής δίκης, οι δικαστικές αρχές του


text:
έχουν την εξουσία να διατάζουν παραβάτη ο οποίος, εν γνώσει του ή ενώ είχε εύλογους λόγους να το γνωρίζει, προσέβαλε δικαίωμα διανοητικής ιδιοκτησίας να καταβάλει στον δικαιούχο αποζημίωση αντίστοιχη προς την πραγματική ζημία που υπέστη ο δικαιούχος εξαιτίας της προσβολής.
 2. Κατά τον προσδιορισμό του ύψους της αποζημίωσης για προσβολή δικαιώματος διανοητικής ιδιοκτησίας, οι δικαστικές αρχές κάθε Μέρους μπορούν να λαμβάνουν υπόψη, μεταξύ άλλων, κάθε εύλογη επιμέτρηση αξίας που προβάλλει ο δικαιούχος, συμπεριλαμβανομένων των διαφυγόντων κερδών.
 3. Μέρος μπορεί να προβλέπει στις νομοθετικές και κανονιστικές διατάξεις του τεκμήρια (118) για τον προσδιορισμό του ύψους της αποζημίωσης που αναφέρεται στην παράγραφο 1.
 ΑΡΘΡΟ 14.48
 Έξοδα
 Κάθε Μέρος προβλέπει ότι οι δικαστικές αρχές του έχουν, κατά περίπτωση, την εξουσία να διατάζουν, κατά την περάτωση πολιτικών δικών που αφορούν προσβολή δικαιωμάτων διανοητικής ιδιοκτησίας, τον ηττηθέντα διάδικο να καταβάλει στον νικήσαντα διάδικο αποζημίωση για τα δικαστικά έξοδα ή τέλη στα οποία υποβλήθηκε και για εύλογη αμοιβή του δικηγόρου του, ή για τα τυχόν άλλα έξοδα που προβλέπονται στις νομοθετικές και κανονιστικές διατάξεις του.
 ΑΡΘΡΟ 14.49
 Τεκμήριο του δημιουργού και τεκμήριο του δικαιούχου
 1. Κάθε Μέρος διασφαλίζει ότι η αναγραφή του ονόματος δημιουργού λογοτεχνικού ή καλλιτεχνικού έργου σε έργο κατά τον τρόπο που συνήθως χρησιμοποιείται για την ένδειξη του δημιουργού αρκεί για να θεωρείται το εν λόγω πρόσωπο ως δημιουργός του έργου, εκτός εάν υπάρχουν αποδείξεις περί του αντιθέτου, και να νομιμοποιείται, ως εκ τούτου, να προσφύγει κατά προσώπων που προσβάλλουν δικαίωμά του.
 2. Κάθε Μέρος μπορεί να εφαρμόζει την παράγραφο 1 αναλογικά στους δικαιούχους συγγενικών προς την πνευματική ιδιοκτησία δικαιωμάτων ως προς τα προστατευόμενα δικαιώματά τους.
 ΥΠΟΤΜΗΜΑ 3
 Επιβολή της προστασίας κατά της παράνομης χρήσης εμπορικών απορρήτων
 ΑΡΘΡΟ 14.50
 Διαδικασίες και μέτρα αποκατάστασης αστικού δικαίου
 1. Κάθε Μέρος προβλέπει κατάλληλες δικαστικές διαδικασίες και μέτρα αποκατάστασης αστικού δικαίου ώστε κάτοχος εμπορικού απορρήτου να μπορεί να εμποδίσει, και να επιτύχει αποκατάσταση για, την απόκτηση, τη χρήση ή την αποκάλυψη εμπορικού απορρήτου, όποτε οι εν λόγω πράξεις διενεργούνται κατά τρόπο που αντίκειται στα χρηστά συναλλακτικά ήθη.
 2. Κάθε Μέρος προβλέπει, σύμφωνα με τις νομοθετικές και κανονιστικές διατάξεις του, ότι οι δικαστικές αρχές του έχουν την εξουσία, κατόπιν δεόντως αιτιολογημένου αιτήματος ενδιαφερόμενου προσώπου, να επιβάλουν στους διαδίκους, στους δικηγόρους τους και στα λοιπά πρόσωπα που εμπλέκονται στην οικεία πολιτική δίκη απαγόρευση να χρησιμοποιήσουν ή να αποκαλύψουν οποιοδήποτε εμπορικό απόρρητο ή εικαζόμενο εμπορικό απόρρητο το οποίο οι δικαστικές αρχές έχουν χαρακτηρίσει ως εμπιστευτικό (119) και το οποίο περιήλθε σε γνώση των εν λόγω διαδίκων, δικηγόρων και λοιπών προσώπων ως απόρροια της συμμετοχής τους στην εν λόγω πολιτική δίκη.
 3. Κάθε Μέρος προβλέπει ότι, στο πλαίσιο της σχετικής πολιτικής δίκης, οι δικαστικές αρχές του έχουν τουλάχιστον την εξουσία:
 α)
 να διατάζουν πράξεις ή παραλείψεις για την αποτροπή της απόκτησης, της χρήσης ή της αποκάλυψης του εμπορικού απορρήτου κατά τρόπο που αντίκειται στα χρηστά συναλλακτικά ήθη·
 β)
 να διατάζουν το πρόσωπο που γνώριζε ή όφειλε να γνωρίζει (120) ότι αποκτά, χρησιμοποιεί ή αποκαλύπτει εμπορικό απόρρητο κατά τρόπο που αντίκειται στα χρηστά συναλλακτικά ήθη να καταβάλει στον κάτοχο του εμπορικού απορρήτου αποζημίωση


text:
αντίστοιχη προς την πραγματική ζημία που αυτός υπέστη ως αποτέλεσμα της εν λόγω απόκτησης, χρήσης ή αποκάλυψης του εμπορικού απορρήτου·
 γ)
 να λαμβάνουν ειδικά μέτρα για τη διαφύλαξη της εμπιστευτικότητας κάθε εμπορικού απορρήτου ή εικαζόμενου εμπορικού απορρήτου που προσκομίζεται στο πλαίσιο πολιτικής δίκης σχετικά με την εικαζόμενη απόκτηση, χρήση και αποκάλυψη εμπορικού απορρήτου κατά τρόπο που αντίκειται στα χρηστά συναλλακτικά ήθη. Στα εν λόγω ειδικά μέτρα μπορεί να περιλαμβάνονται, σύμφωνα με τις νομοθετικές και κανονιστικές διατάξεις του οικείου Μέρους, η δυνατότητα περιορισμού της πρόσβασης σε ορισμένα έγγραφα, εν όλω ή εν μέρει· η δυνατότητα περιορισμού της πρόσβασης σε συνεδριάσεις και στα αντίστοιχα αρχεία ή πρακτικά τους· και η δυνατότητα διάθεσης μη εμπιστευτικής εκδοχής δικαστικής απόφασης, από την οποία έχουν αφαιρεθεί ή διαγραφεί τα αποσπάσματα που περιέχουν εμπορικά απόρρητα· και
 δ)
 να επιβάλουν κυρώσεις στους διαδίκους, στους δικηγόρους τους και στα λοιπά πρόσωπα που εμπλέκονται στην οικεία πολιτική δίκη στην περίπτωση που παραβιάσουν δικαστική διαταγή της παραγράφου 2 σχετικά με την προστασία εμπορικού απορρήτου ή εικαζόμενου εμπορικού απορρήτου το οποίο έχει προσκομιστεί στο πλαίσιο της εν λόγω δίκης.
 4. Κανένα Μέρος δεν υποχρεούται να παρέχει τις δικαστικές διαδικασίες και τα μέτρα αποκατάστασης αστικού δικαίου που αναφέρονται στην παράγραφο 1 στις περιπτώσεις κατά τις οποίες η συμπεριφορά που αντίκειται στα χρηστά συναλλακτικά ήθη έχει ως στόχο να αποκαλύψει, σύμφωνα με τις οικείες νομοθετικές και κανονιστικές διατάξεις του εν λόγω Μέρους, παράπτωμα, αθέμιτη πράξη ή παράνομη δραστηριότητα, ή να εξασφαλίσει την προστασία εύλογου συμφέροντος που αναγνωρίζεται από τον νόμο.
 ΥΠΟΤΜΗΜΑ 4
 Επιβολή — συνοριακά μέτρα
 ΑΡΘΡΟ 14.51
 Επιβολή — συνοριακά μέτρα
 1. Όσον αφορά τα εμπορεύματα που εισάγονται ή εξάγονται (121), κάθε Μέρος θεσπίζει ή διατηρεί διαδικασίες βάσει των οποίων δικαιούχος μπορεί, με αίτησή του, να ζητήσει από την τελωνειακή αρχή του εν λόγω Μέρους να αναστείλει τη θέση σε ελεύθερη κυκλοφορία ή να δεσμεύσει εμπορεύματα για τα οποία υπάρχουν υποψίες ότι προσβάλλουν εμπορικά σήματα, δικαιώματα πνευματικής ιδιοκτησίας ή συγγενικά δικαιώματα, γεωγραφικές ενδείξεις (122), διπλώματα ευρεσιτεχνίας, υποδείγματα χρησιμότητας, βιομηχανικά σχέδια ή υποδείγματα, ή δικαιώματα επί φυτικών ποικιλιών (εφεξής στο παρόν άρθρο «ύποπτα εμπορεύματα») στο τελωνειακό του έδαφος.
 2. Κάθε Μέρος διαθέτει ηλεκτρονικά συστήματα για τη διαχείριση από την τελωνειακή αρχή του των αιτήσεων της παραγράφου 1 από τη στιγμή της έγκρισης ή της καταχώρισής τους.
 3. Η τελωνειακή αρχή κάθε Μέρους αποφασίζει ως προς την έγκριση ή την καταχώριση των αιτήσεων της παραγράφου 1 εντός εύλογου χρονικού διαστήματος από την υποβολή της αίτησης.
 4. Κάθε Μέρος προβλέπει ότι οι αιτήσεις της παραγράφου 1 μπορεί να αφορούν πολλαπλές αποστολές.
 5. Όσον αφορά τα εμπορεύματα που εισάγονται ή εξάγονται, η τελωνειακή αρχή κάθε Μέρους έχει την εξουσία αυτεπαγγέλτως να αναστείλει τη θέση σε ελεύθερη κυκλοφορία ύποπτων εμπορευμάτων ή να δεσμεύσει ύποπτα εμπορεύματα στο τελωνειακό έδαφος του εν λόγω Μέρους (123).
 6. Το άρθρο 4.9 εφαρμόζεται ως προς τον εντοπισμό ύποπτων εμπορευμάτων του παρόντος άρθρου.
 7. Χωρίς να θίγονται οι νομοθετικές και κανονιστικές διατάξεις του που αφορούν τον ιδιωτικό ή εμπιστευτικό χαρακτήρα πληροφοριών, κάθε Μέρος μπορεί να επιτρέπει στην τελωνειακή αρχή του να παρέχει σε δικαιούχο


text:
πληροφορίες σχετικά με εμπορεύματα των οποίων έχει ανασταλεί η θέση σε ελεύθερη κυκλοφορία ή τα οποία έχουν δεσμευτεί, συμπεριλαμβανομένων περιγραφής των εμπορευμάτων και αναφοράς των ποσοτήτων τους, και, αν είναι γνωστά, του ονόματος και της διεύθυνσης του αποστολέα, του εισαγωγέα, του εξαγωγέα και του παραλήπτη, καθώς και της χώρας καταγωγής των εμπορευμάτων.
 8. Κάθε Μέρος μπορεί να θεσπίζει ή να διατηρεί διαδικασίες βάσει των οποίων οι αρμόδιες αρχές του μπορούν να αποφασίσουν, εντός εύλογου χρονικού διαστήματος μετά την έναρξη των διαδικασιών που περιγράφονται στις παραγράφους 1 και 5, αν τα ύποπτα εμπορεύματα προσβάλλουν δικαίωμα διανοητικής ιδιοκτησίας. Στην περίπτωση αυτή, οι αρμόδιες αρχές έχουν την εξουσία να διατάζουν την καταστροφή εμπορευμάτων για τα οποία έχουν αποφασίσει ότι προσβάλλουν δικαίωμα διανοητικής ιδιοκτησίας. Κάθε Μέρος μπορεί να διαθέτει διαδικασίες που επιτρέπουν την καταστροφή ύποπτων εμπορευμάτων χωρίς να απαιτείται επίσημη απόφαση περί του παράνομου χαρακτήρα τους όταν οι ενδιαφερόμενοι συγκατατίθενται ή δεν αντιτίθενται στην καταστροφή των εμπορευμάτων.
 9. Αν Μέρος ορίζει ότι οι δικαιούχοι βαρύνονται με τις δαπάνες που πράγματι πραγματοποιήθηκαν για την αποθήκευση ή την καταστροφή των εμπορευμάτων των οποίων ανεστάλη η θέση σε ελεύθερη κυκλοφορία ή τα οποία δεσμεύτηκαν σύμφωνα με τις παραγράφους 1 και 5, οι δαπάνες αυτές αντιστοιχούν στις υπηρεσίες που παρασχέθηκαν για την αποθήκευση ή την καταστροφή των εμπορευμάτων.
 10. Δεν υφίσταται υποχρέωση εφαρμογής του παρόντος άρθρου ως προς τις εισαγωγές εμπορευμάτων που έχουν διατεθεί στην αγορά άλλης χώρας από τον δικαιούχο ή με τη συγκατάθεσή του. Κάθε Μέρος μπορεί να εξαιρεί από την εφαρμογή του παρόντος άρθρου τις μικρές ποσότητες αγαθών που δεν προορίζονται για εμπορικό σκοπό και περιέχονται στις προσωπικές αποσκευές ταξιδιωτών.
 11. Οι διαβουλεύσεις που αναφέρονται στο άρθρο 4.3 παράγραφος 4 έχουν ως αντικείμενο και τα συνοριακά μέτρα της τελωνειακής αρχής κάθε Μέρους βάσει του παρόντος άρθρου.
 12. Οι τελωνειακές αρχές των Μερών μπορούν να συνεργάζονται σε συνοριακά μέτρα κατά των προσβολών δικαιωμάτων διανοητικής ιδιοκτησίας που εμπίπτουν στο παρόν υποτμήμα.
 13. Χωρίς να θίγονται οι αρμοδιότητες της επιτροπής διανοητικής ιδιοκτησίας που αναφέρεται στο άρθρο 14.53, η επιτροπή κανόνων καταγωγής και τελωνειακών θεμάτων που αναφέρεται στο άρθρο 4.14 μπορεί να εξετάσει τη δυνατότητα συνεργασίας στα εξής επίπεδα:
 α)
 ανταλλαγή γενικών πληροφοριών σχετικά με τις κατασχέσεις εμπορευμάτων που προσβάλλουν δικαιώματα διανοητικής ιδιοκτησίας ή ύποπτων εμπορευμάτων· και
 β)
 διοργάνωση διαλόγου επί ειδικών θεμάτων κοινού ενδιαφέροντος με αντικείμενο:
 i)
 γενικές πληροφορίες σχετικά με τη χρήση συστημάτων διαχείρισης των κινδύνων για τον εντοπισμό ύποπτων εμπορευμάτων· και
 ii)
 γενικές πληροφορίες σχετικά με την ανάλυση των κινδύνων στις προσπάθειες καταπολέμησης των εμπορευμάτων που προσβάλλουν δικαιώματα διανοητικής ιδιοκτησίας.
 ΤΜΗΜΑ Δ
 Συνεργασία και θεσμικές ρυθμίσεις
 ΑΡΘΡΟ 14.52
 Συνεργασία
 1. Τα Μέρη, αναγνωρίζοντας την αυξανόμενη σημασία της προστασίας της διανοητικής ιδιοκτησίας για την περαιτέρω προώθηση του εμπορίου και των επενδύσεων μεταξύ τους, συνεργάζονται στον τομέα της διανοητικής ιδιοκτησίας, μεταξύ άλλων με την ανταλλαγή πληροφοριών σχετικά με τις σχέσεις τους με τρίτες χώρες σε ζητήματα διανοητικής ιδιοκτησίας, σύμφωνα με τις εκατέρωθεν νομοθετικές και κανονιστικές διατάξεις τους και υπό την επιφύλαξη των διαθέσιμων πόρων τους.
 2. Για τους σκοπούς της παραγράφου 1, η συνεργασία μπορεί να περιλαμβάνει την


text:
ανταλλαγή πληροφοριών, εμπειριών και τεχνογνωσίας, καθώς και κάθε άλλη μορφή συνεργασίας ή δραστηριότητα που τυχόν συμφωνηθεί μεταξύ των Μερών. Η εν λόγω συνεργασία μπορεί να αφορά πεδία όπως τα εξής:
 α)
 εξελίξεις στην εσωτερική και διεθνή πολιτική σε θέματα διανοητικής ιδιοκτησίας·
 β)
 συστήματα διαχείρισης και καταχώρισης διανοητικής ιδιοκτησίας·
 γ)
 εκπαίδευση και ευαισθητοποίηση του κοινού όσον αφορά τη διανοητική ιδιοκτησία·
 δ)
 ζητήματα διανοητικής ιδιοκτησίας που συνδέονται με:
 i)
 τις μικρές και μεσαίες επιχειρήσεις·
 ii)
 δραστηριότητες στον τομέα της επιστήμης, της τεχνολογίας και της καινοτομίας· και
 iii)
 την ανάπτυξη, μεταφορά και διάδοση τεχνολογίας·
 ε)
 πολιτικές που σχετίζονται με τη χρήση διανοητικής ιδιοκτησίας για έρευνα, καινοτομία και οικονομική ανάπτυξη·
 στ)
 εφαρμογή πολυμερών συμφωνιών στον τομέα της διανοητικής ιδιοκτησίας, όπως αυτών που έχουν συναφθεί ή που εφαρμόζονται υπό την αιγίδα του Παγκόσμιου Οργανισμού Διανοητικής Ιδιοκτησίας (ΠΟΔΙ)·
 ζ)
 παροχή τεχνική βοήθειας σε αναπτυσσόμενες χώρες·
 η)
 βέλτιστες πρακτικές, έργα και προγράμματα που σχετίζονται με την καταπολέμηση προσβολών δικαιωμάτων διανοητικής ιδιοκτησίας· και
 θ)
 διερεύνηση δυνατοτήτων υλοποίησης περαιτέρω κοινών προσπαθειών για την καταπολέμηση των προσβολών δικαιωμάτων διανοητικής ιδιοκτησίας σε παγκόσμιο επίπεδο.
 3. Τα Μέρη επιδιώκουν να συνεργάζονται μεταξύ τους στο πλαίσιο δράσεων για τη βελτίωση του διεθνούς ρυθμιστικού πλαισίου στον τομέα της διανοητικής ιδιοκτησίας, μεταξύ άλλων ενθαρρύνοντας την περαιτέρω επικύρωση των υφιστάμενων διεθνών συμφωνιών και προωθώντας τη διεθνή εναρμόνιση, διαχείριση και επιβολή των δικαιωμάτων διανοητικής ιδιοκτησίας, καθώς και στο πλαίσιο δραστηριοτήτων στους κόλπους διεθνών οργανισμών όπως ο ΠΟΕ και ο ΠΟΔΙ.
 ΑΡΘΡΟ 14.53
 Επιτροπή διανοητικής ιδιοκτησίας
 1. Η επιτροπή διανοητικής ιδιοκτησίας, η οποία συγκροτείται βάσει του άρθρου 22.3 (εφεξής στο παρόν άρθρο η «επιτροπή»), είναι αρμόδια για την αποτελεσματική εφαρμογή και λειτουργία του παρόντος κεφαλαίου.
 2. Η επιτροπή ασκεί τα ακόλουθα καθήκοντα:
 α)
 επισκόπηση και παρακολούθηση της εφαρμογής και της λειτουργίας του παρόντος κεφαλαίου·
 β)
 ανταλλαγή πληροφοριών σχετικά με τις νομοθετικές και τις πολιτικές εξελίξεις ως προς τις γεωγραφικές ενδείξεις, καθώς και σχετικά με κάθε άλλο ζήτημα κοινού ενδιαφέροντος που αφορά τις γεωγραφικές ενδείξεις, συμπεριλαμβανομένου κάθε ζητήματος που προκύπτει από τις ισχύουσες απαιτήσεις των προδιαγραφών των γεωγραφικών ενδείξεων που απαριθμούνται στο παράρτημα 14-Β σε σχέση με την προστασία τους βάσει της παρούσας συμφωνίας·
 γ)
 συζήτηση οποιωνδήποτε ζητημάτων που σχετίζονται με τη διανοητική ιδιοκτησία, με σκοπό την ενίσχυση της προστασίας της διανοητικής ιδιοκτησίας και της επιβολής των δικαιωμάτων διανοητικής ιδιοκτησίας, καθώς και την προώθηση της αποδοτικής και διαφανούς διαχείρισης των συστημάτων διανοητικής ιδιοκτησίας·
 δ)
 κοινοποίηση των πορισμάτων και των αποτελεσμάτων των συζητήσεων που διεξάγονται στους κόλπους της στη μεικτή επιτροπή· και
 ε)
 εκτέλεση οποιωνδήποτε άλλων καθηκόντων τυχόν της ανατεθούν από τη μεικτή επιτροπή σύμφωνα με το άρθρο 22.1 παράγραφος 5 στοιχείο β).
 3. Η επιτροπή διατυπώνει συστάσεις στη μεικτή επιτροπή σχετικά με τροποποιήσεις του παραρτήματος 14-Α και του παραρτήματος 14-Β, κατόπιν σχετικού αιτήματος Μέρους.
 4. Κάθε Μέρος εξετάζει κάθε αίτημα του άλλου Μέρους για τροποποίηση του παραρτήματος 14-B, σύμφωνα με το άρθρο 14.30.
 5. Η επιτροπή μπορεί να καλεί εκπροσώπους σχετικών οντοτήτων πέραν των Μερών, συμπεριλαμβανομένων οντοτήτων του ιδιωτικού τομέα, που διαθέτουν την απαραίτητη εμπειρογνωμοσύνη στα ζητήματα προς συζήτηση.
 ΑΡΘΡΟ 14.54
 Εξαιρέσεις για λόγους ασφάλειας
 Για τους σκοπούς του


text:
παρόντος κεφαλαίου, το άρθρο 73 της συμφωνίας TRIPS ενσωματώνεται στην παρούσα συμφωνία και καθίσταται τμήμα αυτής, τηρουμένων των αναλογιών.
 ΑΡΘΡΟ 14.55
 Επίλυση διαφορών
 Το άρθρο 14.52 δεν υπάγεται στη διαδικασία επίλυσης διαφορών του κεφαλαίου 21.
 ΚΕΦΑΛΑΙΟ 15
 ΕΤΑΙΡΙΚΗ ΔΙΑΚΥΒΕΡΝΗΣΗ
 ΑΡΘΡΟ 15.1
 Στόχοι
 1. Τα Μέρη αναγνωρίζουν τη σημασία της ύπαρξης ενός αποτελεσματικού πλαισίου εταιρικής διακυβέρνησης για την επίτευξη οικονομικής ανάπτυξης, μέσω αγορών που λειτουργούν εύρυθμα και υγιών χρηματοπιστωτικών συστημάτων που βασίζονται στη διαφάνεια, την αποδοτικότητα, την εμπιστοσύνη και την ακεραιότητα.
 2. Κάθε Μέρος λαμβάνει κατάλληλα μέτρα για να αναπτύξει στο έδαφός του ένα αποτελεσματικό πλαίσιο εταιρικής διακυβέρνησης, αναγνωρίζοντας ότι τα εν λόγω μέτρα θα προσελκύσουν και θα ενθαρρύνουν τις επενδύσεις μέσω της ενίσχυσης της εμπιστοσύνης των επενδυτών και της βελτίωσης της ανταγωνιστικότητας, ώστε να καταστήσει δυνατή τη βέλτιστη αξιοποίηση των ευκαιριών που παρέχουν οι αντίστοιχες δεσμεύσεις του σχετικά με την πρόσβαση στην αγορά.
 3. Χωρίς να περιορίζεται η δυνατότητα κάθε Μέρους να αναπτύσσει το δικό του νομικό, θεσμικό και κανονιστικό πλαίσιο σχετικά με την εταιρική διακυβέρνηση των εισηγμένων εταιρειών, τα Μέρη δεσμεύονται να σέβονται τις αρχές και να τηρούν τις διατάξεις του παρόντος κεφαλαίου στον βαθμό που διευκολύνουν την αμοιβαία πρόσβαση στις αγορές τους όπως προβλέπεται στην παρούσα συμφωνία.
 4. Τα Μέρη συνεργάζονται σε ζητήματα που σχετίζονται με την ανάπτυξη ενός αποτελεσματικού πλαισίου εταιρικής διακυβέρνησης και που εμπίπτουν στο πεδίο εφαρμογής του παρόντος κεφαλαίου.
 ΑΡΘΡΟ 15.2
 Ορισμοί
 Για τους σκοπούς του παρόντος κεφαλαίου:
 α)
 ως «διοικητικό συμβούλιο» νοείται το διοικητικό όργανο εισηγμένης εταιρείας το οποίο διαθέτει εξουσία λήψης αποφάσεων σχετικά με την εποπτεία των δραστηριοτήτων της εταιρείας και του οποίου τα μέλη εκλέγονται, συνήθως από τους μετόχους της εταιρείας, για να διοικούν την εταιρεία·
 β)
 ως «εταιρική διακυβέρνηση» νοείται το σύστημα σχέσεων μεταξύ των διευθυντικών στελεχών, του διοικητικού συμβουλίου, των μετόχων και των λοιπών ενδιαφερομένων για τη λειτουργία μιας εταιρείας· επιπλέον, η εταιρική διακυβέρνηση καθορίζει τη δομή μέσω της οποίας μια εταιρία διοικείται και ελέγχεται, ιδίως με τον καθορισμό του τρόπου με τον οποίο τίθενται οι στόχοι της εταιρείας και των μέσων για την επίτευξη των στόχων αυτών, καθώς και με την παρακολούθηση των επιδόσεων της εταιρείας·
 γ)
 ως «πλαίσιο εταιρικής διακυβέρνησης» Μέρους νοούνται οι αρχές και οι κανόνες, δεσμευτικού ή μη δεσμευτικού χαρακτήρα, σχετικά με την εταιρική διακυβέρνηση των εισηγμένων εταιρειών, όπως εφαρμόζονται σύμφωνα με τις κατανομές αρμοδιοτήτων και τη νομοθεσία του εν λόγω Μέρους· και
 δ)
 ως «εισηγμένη εταιρεία» νοείται νομικό πρόσωπο του οποίου οι μετοχές είναι εισηγμένες ή αποτελούν αντικείμενο δημόσιας διαπραγμάτευσης σε χρηματιστήριο αξιών ή οργανωμένη αγορά Μέρους, όπως ορίζεται στη νομοθεσία του εν λόγω Μέρους.
 ΑΡΘΡΟ 15.3
 Γενικές αρχές
 1. Τα Μέρη αναγνωρίζουν τη σημασία του ρόλου που διαδραματίζει το πλαίσιο εταιρικής διακυβέρνησης για την παροχή έγκαιρης και ακριβούς ενημέρωσης για όλα τα ουσιώδη ζητήματα που αφορούν τις εισηγμένες εταιρείες εντός της επικράτειάς τους, συμπεριλαμβανομένης ενημέρωσης σχετικά με την οικονομική κατάσταση, τις επιδόσεις, το ιδιοκτησιακό καθεστώς και τη διακυβέρνηση των εταιρειών αυτών.
 2. Τα Μέρη αναγνωρίζουν επίσης τη σημασία του ρόλου που διαδραματίζει το πλαίσιο εταιρικής διακυβέρνησης για τη διασφάλιση της δέουσας λογοδοσίας των διευθυντικών


text:
στελεχών και του διοικητικού συμβουλίου προς τους μετόχους, της λήψης αποφάσεων από το διοικητικό συμβούλιο με υπευθυνότητα και στη βάση ανεξάρτητης και αντικειμενικής θεώρησης των πραγμάτων, και της ισότιμης μεταχείρισης των μετόχων της ίδιας κατηγορίας.
 3. Προς αποφυγή τυχόν αμφιβολιών, διευκρινίζεται ότι οι αναφερόμενες στα άρθρα 15.4 και 15.5 διατάξεις του πλαισίου εταιρικής διακυβέρνησης Μέρους μπορεί να εφαρμόζονται είτε μέσω νομικά δεσμευτικών μηχανισμών είτε μέσω μη δεσμευτικών πράξεων, για παράδειγμα στη βάση της αρχής «συμμόρφωση ή αιτιολόγηση».
 4. Κάθε Μέρος μπορεί να προβλέπει ότι ορισμένες αρχές ή ορισμένοι κανόνες εταιρικής διακυβέρνησης δεν εφαρμόζονται ως προς ορισμένες εταιρείες (124) σε περιπτώσεις που αυτό δικαιολογείται με αντικειμενικά και μη εισάγοντα διακρίσεις κριτήρια, όπως το πρώιμο στάδιο ανάπτυξης ή το μέγεθος της εταιρείας.
 ΑΡΘΡΟ 15.4
 Δικαιώματα των μετόχων και ιδιοκτησιακό καθεστώς
 1. Το πλαίσιο εταιρικής διακυβέρνησης κάθε Μέρους περιλαμβάνει διατάξεις οι οποίες αποσκοπούν στην προστασία και στη διευκόλυνση της ουσιαστικής άσκησης των δικαιωμάτων των μετόχων στις εισηγμένες εταιρείες. Τα δικαιώματα αυτά περιλαμβάνουν, όπου συντρέχει περίπτωση, το δικαίωμα συμμετοχής και ψήφου στη γενική συνέλευση, καθώς και το δικαίωμα εκλογής και παύσης των μελών του διοικητικού συμβουλίου, σύμφωνα με τη δομή εταιρικής διακυβέρνησης της εταιρείας, ώστε να μπορούν οι μέτοχοι να εποπτεύουν τη συμπεριφορά του διοικητικού συμβουλίου (125) και να συμμετέχουν στη λήψη σημαντικών αποφάσεων της εταιρείας.
 2. Το πλαίσιο εταιρικής διακυβέρνησης κάθε Μέρους περιλαμβάνει διατάξεις οι οποίες αποσκοπούν στην ενθάρρυνση της κοινοποίησης πληροφοριών σχετικά με τον έλεγχο της εταιρείας οι οποίες μπορεί να έχουν αξία και χρησιμότητα για τους επενδυτές. Οι πληροφορίες αυτές περιλαμβάνουν, για παράδειγμα, πληροφορίες σχετικά με την κεφαλαιακή διάρθρωση της εταιρείας, με ένδειξη, αν συντρέχει σχετική περίπτωση, των διαφόρων κατηγοριών μετοχών, των άμεσων και έμμεσων συμμετοχών στο εταιρικό κεφάλαιο που θεωρούνται σημαντικές, και των ειδικών δικαιωμάτων ελέγχου.
 ΑΡΘΡΟ 15.5
 Καθήκοντα του διοικητικού συμβουλίου
 Το πλαίσιο εταιρικής διακυβέρνησης κάθε Μέρους περιλαμβάνει διατάξεις οι οποίες επιδιώκουν τους ακόλουθους στόχους, ώστε το εν λόγω πλαίσιο να προάγει τη λήψη αποφάσεων από το διοικητικό συμβούλιο με υπευθυνότητα:
 α)
 την εκ μέρους του διοικητικού συμβουλίου αποτελεσματική παρακολούθηση της διαχείρισης της εταιρείας στη βάση ανεξάρτητης και αντικειμενικής θεώρησης των πραγμάτων, στόχος που μπορεί να επιτευχθεί, για παράδειγμα, με την ουσιαστική αξιοποίηση επαρκούς αριθμού ανεξάρτητων μελών του διοικητικού συμβουλίου (126)·
 β)
 τη διασφάλιση της λογοδοσίας του διοικητικού συμβουλίου στους μετόχους· και
 γ)
 τη διασφάλιση της δημοσίευσης επαρκών πληροφοριών που ενδιαφέρουν τους επενδυτές, για παράδειγμα, σχετικά με τη σύνθεση του διοικητικού συμβουλίου, τις επιτροπές του διοικητικού συμβουλίου και την ανεξαρτησία των μελών του διοικητικού συμβουλίου.
 ΑΡΘΡΟ 15.6
 Εξαγορές
 Κάθε Μέρος διαθέτει κανόνες και διαδικασίες που διέπουν τις εξαγορές εισηγμένων εταιρειών. Οι εν λόγω κανόνες και διαδικασίες αποσκοπούν στη διενέργεια των συναλλαγών αυτών σε διαφανείς τιμές και υπό δίκαιες συνθήκες.
 ΑΡΘΡΟ 15.7
 Επίλυση διαφορών
 Οι διατάξεις του παρόντος κεφαλαίου δεν υπάγονται στη διαδικασία επίλυσης διαφορών του κεφαλαίου 21.
 ΚΕΦΑΛΑΙΟ 16
 ΕΜΠΟΡΙΟ ΚΑΙ ΑΕΙΦΟΡΟΣ ΑΝΑΠΤΥΞΗ
 ΑΡΘΡΟ 16.1
 Πλαίσιο και στόχοι
 1. Τα Μέρη αναγνωρίζουν τη σημασία που έχει η προώθηση της ανάπτυξης του διεθνούς εμπορίου κατά τρόπο που να συμβάλλει στην αειφόρο ανάπτυξη, για την ευημερία των σημερινών και των μελλοντικών


text:
γενεών, λαμβανομένων υπόψη του προγράμματος δράσης 21, που εγκρίθηκε από τη διάσκεψη των Ηνωμένων Εθνών για το Περιβάλλον και την Ανάπτυξη στις 14 Ιουνίου 1992, της Διακήρυξης της ΔΟΕ σχετικά με τις θεμελιώδεις αρχές και τα δικαιώματα κατά την εργασία και της συνέχειάς της, η οποία εγκρίθηκε από τη Διεθνή Συνδιάσκεψη Εργασίας στις 18 Ιουνίου 1998, του προγράμματος εφαρμογής που υιοθέτησε η Παγκόσμια Διάσκεψη Κορυφής για την Αειφόρο Ανάπτυξη στις 4 Σεπτεμβρίου 2002, της υπουργικής δήλωσης με τίτλο «Δημιουργία περιβάλλοντος σε εθνικό και διεθνές επίπεδο κατάλληλου για την επίτευξη πλήρους και παραγωγικής απασχόλησης και αξιοπρεπούς εργασίας για όλους, και σχετικές επιπτώσεις της στην αειφόρο ανάπτυξη», που εγκρίθηκε από το Οικονομικό και Κοινωνικό Συμβούλιο των Ηνωμένων Εθνών στις 5 Ιουλίου 2006, της δήλωσης της ΔΟΕ σχετικά με την κοινωνική δικαιοσύνη για μια έντιμη παγκοσμιοποίηση, που εγκρίθηκε από τη Διεθνή Συνδιάσκεψη Εργασίας στις 10 Ιουνίου 2008, του εγγράφου αποτελεσμάτων της Διάσκεψης των Ηνωμένων Εθνών για την Αειφόρο Ανάπτυξη με τίτλο «Το μέλλον που θέλουμε», που εγκρίθηκε από τη Γενική Συνέλευση των Ηνωμένων Εθνών στις 27 Ιουλίου 2012, καθώς και του εγγράφου που προέκυψε από την Παγκόσμια Διάσκεψη Κορυφής των Ηνωμένων Εθνών για την έγκριση του αναπτυξιακού θεματολογίου για την περίοδο μετά το 2015 με τίτλο «Να αλλάξουμε τον κόσμο μας: η Ατζέντα του 2030 για τη βιώσιμη ανάπτυξη», που εγκρίθηκε από τη Γενική Συνέλευση των Ηνωμένων Εθνών στις 25 Σεπτεμβρίου 2015.
 2. Τα Μέρη αναγνωρίζουν τη συμβολή της παρούσας συμφωνίας στην προώθηση της αειφόρου ανάπτυξης, της οποίας η οικονομική ανάπτυξη, η κοινωνική ανάπτυξη και η προστασία του περιβάλλοντος είναι αλληλοενισχυόμενες συνιστώσες. Τα Μέρη αναγνωρίζουν περαιτέρω ότι σκοπός του παρόντος κεφαλαίου είναι η ενίσχυση των εμπορικών σχέσεων και της συνεργασίας μεταξύ των Μερών με τρόπους που προάγουν την αειφόρο ανάπτυξη και όχι η εναρμόνιση των περιβαλλοντικών ή εργασιακών προτύπων από τα Μέρη.
 ΑΡΘΡΟ 16.2
 Δικαίωμα ρύθμισης και επίπεδα προστασίας
 1. Αναγνωρίζοντας το δικαίωμα κάθε Μέρους να καθορίζει τις πολιτικές και τις προτεραιότητές του για την αειφόρο ανάπτυξη, να καθορίζει τα δικά του επίπεδα εθνικής προστασίας του περιβάλλοντος και της εργασίας και να θεσπίζει ή να τροποποιεί ανάλογα τις οικείες νομοθετικές και κανονιστικές διατάξεις του, κατά τρόπο που συνάδει με την προσήλωσή του στα διεθνώς αναγνωρισμένα πρότυπα και στις διεθνείς συμφωνίες στις οποίες συμμετέχει το Μέρος, κάθε Μέρος καταβάλλει προσπάθειες για να διασφαλίζει ότι οι νομοθετικές και κανονιστικές διατάξεις και οι οικείες πολιτικές του παρέχουν υψηλά επίπεδα προστασίας του περιβάλλοντος και της εργασίας και καταβάλλει προσπάθειες για τη συνεχή βελτίωση των εν λόγω νομοθετικών και των κανονιστικών διατάξεών του και των υποκείμενων επιπέδων προστασίας που παρέχουν.
 2. Τα Μέρη δεν ενθαρρύνουν το εμπόριο ή τις επενδύσεις με τη χαλάρωση ή μείωση του επιπέδου προστασίας που παρέχεται από τις αντίστοιχες περιβαλλοντικές ή εργασιακές νομοθετικές και κανονιστικές διατάξεις. Προς τον σκοπό αυτό, τα Μέρη δεν επιτρέπεται να παραβλέπουν ή να αποκλίνουν κατ' άλλον τρόπο από τις εν λόγω νομοθετικές και κανονιστικές διατάξεις ή να μην τα επιβάλουν αποτελεσματικά μέσω της διατήρησης ή της επανάληψης συγκεκριμένων ενεργειών ή μέσω της αδράνειας, κατά τρόπο που επηρεάζει τις συναλλαγές


text:
ή τις επενδύσεις μεταξύ των Μερών.
 3. Τα Μέρη δεν χρησιμοποιούν τις αντίστοιχες περιβαλλοντικές ή εργασιακές νομοθετικές και κανονιστικές διατάξεις τους κατά τέτοιον τρόπο ώστε να συνιστούν μέσο αυθαίρετης ή αδικαιολόγητης διακριτικής μεταχείρισης σε βάρος του άλλου Μέρους ή συγκεκαλυμμένο περιορισμό του διεθνούς εμπορίου.
 ΑΡΘΡΟ 16.3
 Διεθνή εργασιακά πρότυπα και συμβάσεις
 1. Τα Μέρη αναγνωρίζουν την πλήρη και παραγωγική απασχόληση και την αξιοπρεπή εργασία για όλους ως βασικά στοιχεία για να ανταποκριθούν στις οικονομικές, εργασιακές και κοινωνικές προκλήσεις. Τα Μέρη αναγνωρίζουν περαιτέρω τη σημασία της προώθησης της ανάπτυξης του διεθνούς εμπορίου κατά τρόπο ώστε να προάγεται η πλήρης και παραγωγική απασχόληση και η αξιοπρεπής εργασία για όλους. Στο πλαίσιο αυτό, τα Μέρη ανταλλάσσουν απόψεις και πληροφορίες σχετικά με εργασιακά ζητήματα αμοιβαίου ενδιαφέροντος που αφορούν το εμπόριο στις συνεδριάσεις της επιτροπής εμπορίου και αειφόρου ανάπτυξης, η οποία συγκροτείται δυνάμει του άρθρου 22.3, και κατά περίπτωση σε άλλα φόρουμ.
 2. Τα Μέρη επαναβεβαιώνουν τις υποχρεώσεις τους που απορρέουν από τη συμμετοχή τους στη Διεθνή Οργάνωση Εργασίας (στο εξής «ΔΟΕ») (127). Επιπλέον, τα Μέρη επαναβεβαιώνουν τις αντίστοιχες δεσμεύσεις τους όσον αφορά τη διακήρυξη της ΔΟΕ σχετικά με τις θεμελιώδεις αρχές και τα δικαιώματα στην εργασία και τη συνέχειά της. Ως εκ τούτου, τα Μέρη πρέπει να τηρούν, να προωθούν και να υλοποιούν στις νομοθετικές και κανονιστικές διατάξεις και τις πρακτικές τους τις διεθνώς αναγνωρισμένες αρχές που αφορούν τα θεμελιώδη δικαιώματα στην εργασία, δηλαδή:
 α)
 την ελευθερία του συνεταιρίζεσθαι και την αποτελεσματική αναγνώριση του δικαιώματος συλλογικής διαπραγμάτευσης·
 β)
 την εξάλειψη κάθε μορφής αναγκαστικής ή υποχρεωτικής εργασίας·
 γ)
 την ουσιαστική κατάργηση της παιδικής εργασίας· και
 δ)
 την εξάλειψη των διακρίσεων όσον αφορά την απασχόληση και την εργασία.
 3. Κάθε Μέρος καταβάλλει συνεχείς και σύντονες προσπάθειες με δική του πρωτοβουλία ώστε να επιδιώξει την κύρωση των θεμελιωδών συμβάσεων της ΔΟΕ και άλλων συμβάσεων της ΔΟΕ που κάθε Μέρος θεωρεί σκόπιμο να κυρώσει.
 4. Τα Μέρη ανταλλάσσουν πληροφορίες σχετικά με την αντίστοιχη κατάστασή τους όσον αφορά την κύρωση των συμβάσεων και των πρωτοκόλλων της ΔΟΕ, συμπεριλαμβανομένων των θεμελιωδών συμβάσεων της ΔΟΕ.
 5. Κάθε Μέρος επαναλαμβάνει τις δεσμεύσεις του για αποτελεσματική εφαρμογή στη νομοθεσία, τους κανονισμούς και τις πρακτικές του συμβάσεων της ΔΟΕ, τις οποίες έχει κυρώσει η Ιαπωνία και τα κράτη μέλη της Ευρωπαϊκής Ένωσης αντιστοίχως.
 6. Τα μέρη αναγνωρίζουν ότι η παραβίαση διεθνώς αναγνωρισμένων αρχών που αφορούν θεμελιώδη δικαιώματα στην εργασία και που αναφέρονται στην παράγραφο 2 δεν μπορεί να προβάλλεται ή να χρησιμοποιείται άλλως ως θεμιτό ανταγωνιστικό πλεονέκτημα και ότι τα εργασιακά πρότυπα δεν θα πρέπει να χρησιμοποιούνται για σκοπούς εμπορικού προστατευτισμού.
 ΑΡΘΡΟ 16.4
 Πολυμερείς περιβαλλοντικές συμφωνίες
 1. Τα Μέρη τονίζουν τη σημασία των πολυμερών περιβαλλοντικών συμφωνιών, ιδίως εκείνων στις οποίες έχουν προσχωρήσει αμφότερα τα Μέρη, ως μέσου πολυμερούς περιβαλλοντικής διακυβέρνησης που παρέχει στη διεθνή κοινότητα τη δυνατότητα να αντιμετωπίσει παγκόσμια ή περιφερειακά περιβαλλοντικά προβλήματα. Τα Μέρη τονίζουν τη σημασία που έχει η επίτευξη της αμοιβαίας υποστήριξης μεταξύ του εμπορίου και του περιβάλλοντος. Στο πλαίσιο αυτό, τα Μέρη ανταλλάσσουν απόψεις και πληροφορίες σχετικά με περιβαλλοντικά ζητήματα αμοιβαίου ενδιαφέροντος που αφορούν το εμπόριο στις συνεδριάσεις της


text:
επιτροπής εμπορίου και αειφόρου ανάπτυξης, και κατά περίπτωση σε άλλα φόρουμ.
 2. Κάθε Μέρος επιβεβαιώνει εκ νέου τη δέσμευσή του για αποτελεσματική εφαρμογή, στις νομοθετικές και κανονιστικές διατάξεις και τις πρακτικές του, των πολυμερών περιβαλλοντικών συμφωνιών στις οποίες συμμετέχει.
 3. Κάθε Μέρος ανταλλάσσει πληροφορίες με το άλλο Μέρος σχετικά με την αντίστοιχη κατάσταση και τις εξελίξεις όσον αφορά την κύρωση, αποδοχή ή έγκριση, ή προσχώρηση σε πολυμερείς περιβαλλοντικές συμφωνίες, συμπεριλαμβανομένων των τροποποιήσεών τους, για τις οποίες κάθε Μέρος θεωρεί σκόπιμο να δεσμεύεται, καθώς και σχετικά με την εφαρμογή των εν λόγω συμφωνιών.
 4. Τα Μέρη αναγνωρίζουν τη σημασία της επίτευξης του απώτερου στόχου της σύμβασης-πλαισίου των Ηνωμένων Εθνών για την κλιματική αλλαγή, η οποία υπογράφηκε στη Νέα Υόρκη στις 9 Μαΐου 1992 (στο εξής αναφερόμενη ως «UNFCCC»), προκειμένου να αντιμετωπιστεί η επείγουσα απειλή της κλιματικής αλλαγής, καθώς και τον ρόλο του εμπορίου προς τον σκοπό αυτό. Τα Μέρη επαναβεβαιώνουν τις δεσμεύσεις τους για αποτελεσματική εφαρμογή της UNFCCC και της συμφωνίας του Παρισιού, η οποία υπογράφηκε στο Παρίσι στις 12 Δεκεμβρίου 2015 κατά την 21η διάσκεψη των συμβαλλομένων μερών της UNFCCC. Τα Μέρη συνεργάζονται με σκοπό να προωθήσουν τη θετική συμβολή του εμπορίου στην επίτευξη της μετάβασης σε χαμηλές εκπομπές αερίων του θερμοκηπίου και την ανθεκτική στην κλιματική αλλαγή ανάπτυξη. Τα Μέρη δεσμεύονται να εργάζονται από κοινού για να αναλάβουν δράσεις για την αντιμετώπιση της κλιματικής αλλαγής προς την επίτευξη του απώτερου στόχου της UNFCCC και του σκοπού της συμφωνίας του Παρισιού.
 5. Καμία διάταξη της παρούσας συμφωνίας δεν εμποδίζει ένα Μέρος να θεσπίζει ή να διατηρεί σε ισχύ μέτρα για την εφαρμογή των πολυμερών περιβαλλοντικών συμφωνιών στις οποίες συμμετέχει, εφόσον τα εν λόγω μέτρα δεν εφαρμόζονται κατά τρόπον ώστε να συνιστούν μέσο αυθαίρετης ή αδικαιολόγητης διακριτικής μεταχείρισης σε βάρος του άλλου Μέρους ή συγκεκαλυμμένο περιορισμό του εμπορίου.
 ΑΡΘΡΟ 16.5
 Εμπόριο και επενδύσεις που προωθούν την αειφόρο ανάπτυξη
 Τα Μέρη αναγνωρίζουν τη σημασία της ενίσχυσης της συμβολής του εμπορίου και των επενδύσεων στον στόχο της αειφόρου ανάπτυξης, στην οικονομική, κοινωνική και περιβαλλοντική διάστασή της. Αντιστοίχως, τα Μέρη:
 α)
 αναγνωρίζουν τη σημασία των αρχών που αφορούν τα θεμελιώδη δικαιώματα στην εργασία, την αξιοπρεπή εργασία για όλους, και τις θεμελιώδεις αξίες της ελευθερίας, της ανθρώπινης αξιοπρέπειας, της κοινωνικής δικαιοσύνης, της ασφάλειας και της εξάλειψης των διακρίσεων για βιώσιμη οικονομική και κοινωνική ανάπτυξη και αποδοτικότητα, καθώς και τη σημασία της επιδίωξης της καλύτερης ενσωμάτωσης των εν λόγω αρχών στις εμπορικές και επενδυτικές πολιτικές·
 β)
 καταβάλλουν κάθε προσπάθεια προκειμένου να διευκολύνουν και να προωθήσουν το εμπόριο και τις επενδύσεις σε περιβαλλοντικά εμπορεύματα και υπηρεσίες, με τρόπο που να συνάδει με την παρούσα συμφωνία·
 γ)
 καταβάλλουν κάθε προσπάθεια για τη διευκόλυνση του εμπορίου και των επενδύσεων σε εμπορεύματα και υπηρεσίες που παρουσιάζουν ιδιαίτερο ενδιαφέρον για τον μετριασμό της κλιματικής αλλαγής, όπως αυτά που συνδέονται με την αειφόρο ανανεώσιμη ενέργεια και τα ενεργειακώς αποδοτικά προϊόντα και υπηρεσίες, κατά τρόπο που να συνάδει με την παρούσα συμφωνία·
 δ)
 καταβάλλουν κάθε προσπάθεια για την προώθηση του εμπορίου και των επενδύσεων σε εμπορεύματα που συμβάλλουν σε βελτιωμένες κοινωνικές συνθήκες και


text:
περιβαλλοντικά υγιείς πρακτικές, συμπεριλαμβανομένων των εμπορευμάτων που αποτελούν αντικείμενο συστημάτων επισήμανσης, και αναγνωρίζουν τη συμβολή άλλων εθελοντικών πρωτοβουλιών, συμπεριλαμβανομένων των ιδιωτικών, στη βιωσιμότητα· και
 ε)
 ενθαρρύνουν την εταιρική κοινωνική ευθύνη και ανταλλάσσουν απόψεις και πληροφορίες σχετικά με το θέμα αυτό, μέσω της επιτροπής εμπορίου και αειφόρου ανάπτυξης και, κατά περίπτωση, μέσω άλλων φόρουμ. Στο θέμα αυτό, τα Μέρη αναγνωρίζουν τη σημασία των διεθνώς αναγνωρισμένων αρχών και κατευθυντήριων γραμμών, συμπεριλαμβανομένων των κατευθυντήριων γραμμών του ΟΟΣΑ για τις πολυεθνικές επιχειρήσεις, που αποτελούν μέρος της δήλωσης του ΟΟΣΑ σχετικά με τις διεθνείς επενδύσεις και τις πολυεθνικές επιχειρήσεις, που εγκρίθηκε από τον ΟΟΣΑ στις 21 Ιουνίου 1976, και της Τριμερούς Δήλωσης Αρχών σχετικά με τις πολυεθνικές επιχειρήσεις και την κοινωνική πολιτική, που εγκρίθηκε από το Διοικητικό Συμβούλιο του Διεθνούς Γραφείου Εργασίας τον Νοέμβριο του 1977.
 ΑΡΘΡΟ 16.6
 Βιοποικιλότητα
 1. Κάθε Μέρος αναγνωρίζει τη σημασία και τον ρόλο του εμπορίου και των επενδύσεων στη διατήρηση και αειφόρο χρήση της βιοποικιλότητας σύμφωνα με τις σχετικές διεθνείς συμφωνίες στις οποίες είναι συμβαλλόμενο μέρος, και ειδικότερα τη σύμβαση για τη βιοποικιλότητα, η οποία υπογράφηκε στο Ρίο ντε Τζανέιρο στις 5 Ιουνίου 1992, και των πρωτοκόλλων της και τη σύμβαση για το διεθνές εμπόριο των απειλούμενων με εξαφάνιση ειδών της άγριας πανίδας και χλωρίδας που απειλούνται με εξαφάνιση, η οποία υπογράφηκε στην Ουάσινγκτον στις 3 Μαρτίου 1973 (εφεξής «CITES»).
 2. Στο πλαίσιο αυτό, κάθε Μέρος:
 α)
 ενθαρρύνει τη χρήση προϊόντων που ελήφθησαν μέσω της αειφόρου χρήσης των φυσικών πόρων και τα οποία συμβάλλουν στη διατήρηση και τη αειφόρο χρήση της βιοποικιλότητας, μεταξύ άλλων μέσω συστημάτων επισήμανσης, λαμβάνοντας υπόψη τη σημασία του εμπορίου των εν λόγω προϊόντων·
 β)
 εφαρμόζουν αποτελεσματικά μέτρα, όπως μέτρα παρακολούθησης και επιβολής, καθώς και δράσεις ευαισθητοποίησης, για την καταπολέμηση του παράνομου εμπορίου απειλούμενων με εξαφάνιση ειδών άγριας πανίδας και χλωρίδας που απαριθμούνται στη CITES, και κατά περίπτωση άλλων ειδών που απειλούνται με εξαφάνιση·
 γ)
 εφαρμόζουν, ανάλογα με την περίπτωση, τις αποφάσεις που εγκρίθηκαν στο πλαίσιο των διεθνών συμφωνιών που αναφέρονται στην παράγραφο 1, μεταξύ άλλων με νόμους, κανονισμούς, στρατηγικές, σχέδια και προγράμματα· και
 δ)
 ανταλλάσσουν πληροφορίες και προβαίνουν σε διαβουλεύσεις με το άλλο Μέρος σε διμερές και πολυμερές επίπεδο για ζητήματα που σχετίζονται με το παρόν άρθρο, συμπεριλαμβανομένων του εμπορίου ειδών άγριας πανίδας και χλωρίδας και προϊόντων προερχόμενων από φυσικούς πόρους, της αποτίμησης, χαρτογράφησης και εκτίμησης των οικοσυστημάτων και των σχετικών υπηρεσιών και της πρόσβασης στους γενετικούς πόρους και του δίκαιου και ισότιμου καταμερισμού των οφελών που απορρέουν από τη χρησιμοποίησή τους.
 ΑΡΘΡΟ 16.7
 Αειφόρος διαχείριση δασών και εμπόριο ξυλείας και προϊόντων ξυλείας
 1. Τα Μέρη αναγνωρίζουν τη σημασία και τον ρόλο του εμπορίου και των επενδύσεων στην εξασφάλιση της διατήρησης και της αειφόρου διαχείρισης των δασών.
 2. Στο πλαίσιο αυτό, τα Μέρη:
 α)
 ενθαρρύνουν τη διατήρηση και την αειφόρο διαχείριση των δασών και το εμπόριο ξυλείας και προϊόντων ξυλείας που έχουν υλοτομηθεί σύμφωνα με τις νομοθετικές και κανονιστικές διατάξεις της χώρας υλοτόμησης·
 β)
 συμβάλλουν στην καταπολέμηση της παράνομης υλοτομίας και του συναφούς εμπορίου, συμπεριλαμβανομένων, κατά περίπτωση, των συναλλαγών με τρίτες χώρες· και
 γ)
 ανταλλάσσουν πληροφορίες


text:
και εμπειρίες σε διμερές και πολυμερές επίπεδο με στόχο την προώθηση της διατήρησης και της αειφόρου διαχείρισης των δασών και του εμπορίου στον τομέα της νόμιμα υλοτομημένης ξυλείας και προϊόντων ξυλείας, καθώς και την καταπολέμηση της παράνομης υλοτομίας.
 ΑΡΘΡΟ 16.8
 Εμπόριο και αειφόρος χρήση αλιευτικών πόρων και αειφόρος υδατοκαλλιέργεια
 1. Τα Μέρη αναγνωρίζουν τη σημασία και τον ρόλο του εμπορίου και των επενδύσεων στην εξασφάλιση της διατήρησης και της αειφόρου χρήσης και διαχείρισης των αλιευτικών πόρων, των θαλάσσιων οικοσυστημάτων, καθώς και της προώθησης της υπεύθυνης και αειφόρου υδατοκαλλιέργειας.
 2. Στο πλαίσιο αυτό, τα Μέρη:
 α)
 συμμορφώνονται με τη σύμβαση των Ηνωμένων Εθνών για το Δίκαιο της Θάλασσας, τη συμφωνία για την προώθηση της συμμόρφωσης με τα διεθνή μέτρα για τη διατήρηση και τη διαχείριση των αλιευτικών σκαφών στις ανοιχτές θάλασσες, που υπογράφηκε στη Ρώμη στις 24 Νοεμβρίου 1993, και τη συμφωνία για την εφαρμογή των διατάξεων της Σύμβασης των Ηνωμένων Εθνών σχετικά με το δίκαιο της θάλασσας όσον αφορά τη διατήρηση και διαχείριση των αλληλεπικαλυπτόμενων και των άκρως μεταναστευτικών αποθεμάτων ιχθύων, που υπογράφηκε στη Νέα Υόρκη στις 4 Αυγούστου 1995, λαμβάνουν μέτρα για να επιτύχουν τους στόχους και τις αρχές του Κώδικα Δεοντολογίας για την Υπεύθυνη Αλιεία που εγκρίθηκε από τη διάσκεψη του Οργανισμού Τροφίμων και Γεωργίας στις 31 Οκτωβρίου 1995, ενθαρρύνουν την εφαρμογή των μέτρων που λαμβάνει το κράτος λιμένα τόσο σε εθνικό όσο και σε περιφερειακό επίπεδο και, ανάλογα με την περίπτωση, ενθαρρύνουν τρίτες χώρες να επικυρώσουν, να αποδεχτούν, να εγκρίνουν ή να προσχωρήσουν σε σχετικές διεθνείς συμφωνίες στις οποίες και τα δύο Μέρη αποτελούν συμβαλλόμενα μέρη·
 β)
 προωθούν τη διατήρηση και την αειφόρο χρήση των αλιευτικών πόρων μέσω των κατάλληλων διεθνών οργανισμών ή φορέων όπου συμμετέχουν και τα δύο Μέρη, συμπεριλαμβανομένων των περιφερειακών οργανώσεων διαχείρισης της αλιείας (εφεξής «ΠΟΔΑ»), μέσω, ανάλογα με την περίπτωση, της αποτελεσματικής παρακολούθησης, του ελέγχου ή της εφαρμογής των ψηφισμάτων, συστάσεων ή μέτρων των ΠΟΔΑ, και της υλοποίησης των αντίστοιχων συστημάτων τεκμηρίωσης ή πιστοποίησης αλιευμάτων·
 γ)
 εγκρίνουν και εφαρμόζουν τα αντίστοιχα αποτελεσματικά εργαλεία τους για την καταπολέμηση της παράνομης, λαθραίας και άναρχης αλιείας (εφεξής «ΠΛΑ»), μεταξύ άλλων μέσω νομικών μέσων, και, ανάλογα με την περίπτωση, του ελέγχου, της παρακολούθησης και της επιβολής, καθώς και μέτρων διαχείρισης της δυναμικότητας, αναγνωρίζοντας ότι η εθελοντική ανταλλαγή πληροφοριών σχετικών με την ΠΛΑ αλιεία θα ενισχύσει την αποτελεσματικότητα των εργαλείων αυτών όσον αφορά την καταπολέμηση της ΠΛΑ αλιείας, και υπογραμμίζει τον καίριο ρόλο των μελών των ΠΟΔΑ που διαθέτουν σημαντικές αγορές προϊόντων αλιείας για την προώθηση της αειφόρου χρήσης των αλιευτικών πόρων· και
 δ)
 προωθούν την ανάπτυξη αειφόρου και υπεύθυνης υδατοκαλλιέργειας, λαμβάνοντας υπόψη τις οικονομικές, κοινωνικές και περιβαλλοντικές πτυχές.
 ΑΡΘΡΟ 16.9
 Επιστημονικές πληροφορίες
 Κατά την κατάρτιση και την εφαρμογή μέτρων που αποσκοπούν στην προστασία των περιβαλλοντικών ή εργασιακών συνθηκών και τα οποία μπορούν να επηρεάζουν τις εμπορικές συναλλαγές ή τις επενδύσεις, τα Μέρη λαμβάνουν υπόψη τις διαθέσιμες επιστημονικές και τεχνικές πληροφορίες και, ανάλογα με την περίπτωση, τα σχετικά διεθνή πρότυπα, τις κατευθυντήριες γραμμές ή τις συστάσεις και την αρχή της προφύλαξης.
 ΑΡΘΡΟ 16.10
 Διαφάνεια
 Τα Μέρη εξασφαλίζουν ότι


text:
οποιοδήποτε μέτρο γενικής εφαρμογής που επιδιώκει τους στόχους του παρόντος κεφαλαίου εφαρμόζεται κατά διαφανή τρόπο, σύμφωνα με τις οικείες νομοθετικές και κανονιστικές διατάξεις και το κεφάλαιο 17, μεταξύ άλλων παρέχοντας στο κοινό εύλογες ευκαιρίες και επαρκή χρόνο να υποβάλει τις παρατηρήσεις του, και με τη δημοσίευση των εν λόγω μέτρων.
 ΑΡΘΡΟ 16.11
 Επανεξέταση των επιπτώσεων στην αειφορία
 Τα Μέρη αναγνωρίζουν τη σημασία της επανεξέτασης, της παρακολούθησης και της αξιολόγησης, από κοινού ή ατομικά, του αντικτύπου που έχει η εφαρμογή της παρούσας συμφωνίας στην αειφόρο ανάπτυξη μέσω των αντίστοιχων διαδικασιών και θεσμών τους και μέσω αυτών που θεσπίζονται σύμφωνα με την παρούσα συμφωνία.
 ΑΡΘΡΟ 16.12
 Συνεργασία
 Αναγνωρίζοντας τη σημασία της συνεργασίας όσον αφορά τις εμπορικές και επενδυτικές πτυχές των περιβαλλοντικών και εργασιακών πολιτικών, με σκοπό την επίτευξη των στόχων της παρούσας συμφωνίας, τα Μέρη μπορούν, μεταξύ άλλων:
 α)
 να συνεργάζονται σε διμερές ή πολυμερές επίπεδο, στους τομείς της προστασίας του περιβάλλοντος και της εργασίας, μεταξύ άλλων μέσω των κατάλληλων διεθνών οργανισμών ή δομών όπου συμμετέχουν και τα δύο Μέρη·
 β)
 να συνεργάζονται για την αξιολόγηση του αμοιβαίου αντικτύπου μεταξύ του εμπορίου και του περιβάλλοντος και του εμπορίου και της εργασίας, καθώς και να προσδιορίζουν τρόπους για την ενίσχυση, την πρόληψη ή τον περιορισμό του αντικτύπου αυτού, λαμβάνοντας υπόψη τα αποτελέσματα των διαδικασιών παρακολούθησης και αξιολόγησης που πραγματοποιούνται από τα Μέρη, όπως για παράδειγμα τις αξιολογήσεις των επιπτώσεων στην αειφορία όσον αφορά την Ευρωπαϊκή Ένωση·
 γ)
 να συνεργάζονται για να διευκολύνουν και να προωθήσουν το εμπόριο και τις επενδύσεις σε περιβαλλοντικά εμπορεύματα και υπηρεσίες, με τρόπο που να συνάδει με την παρούσα συμφωνία, συμπεριλαμβανομένης της ανταλλαγής πληροφοριών·
 δ)
 να συνεργάζονται σχετικά με τα συστήματα επισήμανσης, μεταξύ άλλων μέσω της ανταλλαγής πληροφοριών σχετικά με τα οικολογικά σήματα, καθώς και με άλλα μέτρα και πρωτοβουλίες που συμβάλλουν στην αειφορία, συμπεριλαμβανομένης της θέσπισης κατάλληλων συστημάτων δίκαιου και ηθικού εμπορίου·
 ε)
 να συνεργάζονται για την προώθηση της εταιρικής κοινωνικής ευθύνης, ιδίως μέσω της ανταλλαγής πληροφοριών και βέλτιστων πρακτικών, μεταξύ άλλων όσον αφορά τη συμμόρφωση, την εφαρμογή, την παρακολούθηση και τη διάδοση των διεθνώς συμφωνημένων κατευθυντήριων γραμμών και αρχών·
 στ)
 να συνεργάζονται όσον αφορά τις εμπορικές πτυχές της ατζέντας αξιοπρεπούς εργασίας της ΔΟΕ·
 ζ)
 να συνεργάζονται όσον αφορά τις εμπορικές πτυχές των πολυμερών περιβαλλοντικών συμφωνιών, μεταξύ άλλων μέσω της ανταλλαγής απόψεων και πληροφοριών σχετικά με την εφαρμογή της σύμβασης CITES και μέσω τεχνικής και τελωνειακής συνεργασίας·
 η)
 να συνεργάζονται όσον αφορά τις εμπορικές πτυχές του διεθνούς καθεστώτος για την αλλαγή του κλίματος, συμπεριλαμβανομένων των μέσων για την προώθηση των τεχνολογιών χαμηλών εκπομπών άνθρακα, της ενεργειακής απόδοσης και άλλων φιλικών προς το κλίμα τεχνολογιών·
 θ)
 να συνεργάζονται για την προώθηση της διατήρησης και της αειφόρου χρήσης της βιοποικιλότητας, καθώς και την καταπολέμηση του παράνομου εμπορίου απειλούμενων με εξαφάνιση ειδών της άγριας πανίδας και χλωρίδας·
 ι)
 να συνεργάζονται για την προώθηση της διατήρησης και της αειφόρου διαχείρισης των δασών και του εμπορίου νόμιμα υλοτομημένης ξυλείας και προϊόντων ξυλείας, καθώς και την καταπολέμηση της παράνομης υλοτομίας· και
 ια)
 να συνεργάζονται, σε διμερές επίπεδο ή μέσω κατάλληλων διεθνών οργανισμών ή δομών


text:
στις οποίες συμμετέχουν και τα δύο Μέρη, για την προώθηση της αειφόρου αλιείας και υδατοκαλλιέργειας και του εμπορίου νόμιμα αποκτηθέντων αλιευτικών πόρων, καθώς και για την καταπολέμηση της ΠΛΑ αλιείας.
 ΑΡΘΡΟ 16.13
 Επιτροπή εμπορίου και αειφόρου ανάπτυξης
 1. Η επιτροπή εμπορίου αειφόρου ανάπτυξης, η οποία συγκροτείται βάσει του άρθρου 22.3 (εφεξής στο παρόν κεφάλαιο «η επιτροπή»), είναι αρμόδια για την αποτελεσματική εφαρμογή και λειτουργία του παρόντος κεφαλαίου.
 2. Η επιτροπή ασκεί τα ακόλουθα καθήκοντα:
 α)
 επανεξετάζει και παρακολουθεί την εφαρμογή και τη λειτουργία του παρόντος κεφαλαίου και, όταν κρίνεται αναγκαίο, προβαίνει σε κατάλληλες συστάσεις στη μεικτή επιτροπή προς εξέταση σε σχέση με το άρθρο 22.1 παράγραφος 5 στοιχείο δ)·
 β)
 εξετάζει κάθε άλλο θέμα σχετικό με το παρόν κεφάλαιο, για το οποίο μπορούν να συμφωνήσουν οι εκπρόσωποι των Μερών·
 γ)
 επικοινωνεί διαδραστικά με την κοινωνία των πολιτών (128) σχετικά με την εφαρμογή του παρόντος κεφαλαίου·
 δ)
 ασκεί οποιαδήποτε άλλα καθήκοντα της ανατεθούν από τη μεικτή επιτροπή σύμφωνα με το άρθρο 22.1 παράγραφος 5 στοιχείο β)· και
 ε)
 αναζητεί λύσεις για την επίλυση των διαφορών μεταξύ των Μερών όσον αφορά την ερμηνεία ή την εφαρμογή του παρόντος κεφαλαίου, μεταξύ άλλων μέσω των διαδικασιών που προβλέπονται στο άρθρο 16.17 παράγραφος 5 (129).
 3. Η επιτροπή συνεδριάζει εντός ενός έτους μετά την έναρξη ισχύος της παρούσας συμφωνίας. Στη συνέχεια, η επιτροπή συνεδριάζει σύμφωνα με το άρθρο 22.3 παράγραφος 3 στοιχείο α) με την επιφύλαξη των διαδικασιών που προβλέπονται στο άρθρο 16.17 παράγραφος 5.
 4. Η επιτροπή επιδιώκει τη συνοχή και συνεργασία μεταξύ των εργασιών της και των δραστηριοτήτων της ΔΟΕ και των άλλων συναφών πολυμερών περιβαλλοντικών οργανισμών ή φορέων.
 ΑΡΘΡΟ 16.14
 Σημεία επαφής
 Κάθε Μέρος, με την έναρξη ισχύος της παρούσας συμφωνίας, ορίζει σημείο επαφής για να διευκολύνει την επικοινωνία μεταξύ των Μερών για κάθε θέμα σχετικό με το παρόν κεφάλαιο και κοινοποιεί αμοιβαία τα στοιχεία επικοινωνίας, συμπεριλαμβανομένων των πληροφοριών σχετικά με τους αρμόδιους υπαλλήλους. Τα Μέρη αλληλοενημερώνονται αμέσως για κάθε μεταβολή των εν λόγω στοιχείων επικοινωνίας.
 ΑΡΘΡΟ 16.15
 Εσωτερική συμβουλευτική ομάδα
 1. Κάθε Μέρος συγκαλεί συνεδριάσεις της νέας ή της ήδη υφιστάμενης εθνικής συμβουλευτικής ομάδας ή ομάδων για οικονομικά, κοινωνικά και περιβαλλοντικά θέματα που σχετίζονται με το παρόν κεφάλαιο και διαβουλεύεται με την ομάδα ή τις ομάδες σύμφωνα με τη νομοθεσία του, τους κανονισμούς του και τις πρακτικές του.
 2. Κάθε Μέρος είναι υπεύθυνο να διασφαλίζει στη συμβουλευτική ομάδα ή ομάδες ισορροπημένη εκπροσώπηση από ανεξάρτητους οικονομικούς, κοινωνικούς και περιβαλλοντικούς ενδιαφερόμενους φορείς, συμπεριλαμβανομένων των οργανώσεων εργοδοτών και εργαζομένων και των περιβαλλοντικών ομάδων.
 3. Οι συμβουλευτικές ομάδες ενός Μέρους μπορούν να συνεδριάζουν με δική τους πρωτοβουλία και να εκφράζουν τις γνώμες τους σχετικά με την εφαρμογή του παρόντος κεφαλαίου, ανεξάρτητα από το Μέρος, και να υποβάλλουν αυτές τις γνώμες στο εν λόγω Μέρος.
 ΑΡΘΡΟ 16.16
 Κοινός διάλογος με την κοινωνία των πολιτών
 1. Τα Μέρη συγκαλούν τον κοινό διάλογο με τις οργανώσεις της κοινωνίας των πολιτών που βρίσκονται στο έδαφός τους (που στο εξής θα αναφέρεται στο παρόν κεφάλαιο ως «κοινός διάλογος»), συμπεριλαμβανομένων των εγχώριων συμβουλευτικών ομάδων που αναφέρονται στο άρθρο 16.15, με σκοπό


text:
τη διεξαγωγή διαλόγου σχετικά με το παρόν κεφάλαιο.
 2. Τα Μέρη προωθούν στον κοινό διάλογο την ισόρροπη εκπροσώπηση των ενδιαφερόμενων φορέων, συμπεριλαμβανομένων των οργανώσεων που είναι αντιπροσωπευτικές των οικονομικών, περιβαλλοντικών και κοινωνικών συμφερόντων καθώς και άλλων σχετικών οργανώσεων, ανάλογα με την περίπτωση.
 3. Ο κοινός διάλογος συγκαλείται το αργότερο ένα έτος μετά την έναρξη ισχύος της παρούσας συμφωνίας. Στη συνέχεια, ο κοινός διάλογος συγκαλείται τακτικά, εκτός αν τα Μέρη συμφωνήσουν διαφορετικά. Τα Μέρη συμφωνούν σχετικά με τη λειτουργία του κοινού διαλόγου πριν από την πρώτη συνεδρίαση του κοινού διαλόγου. Η συμμετοχή στον κοινό διάλογο μπορεί να γίνει με οποιοδήποτε κατάλληλο μέσο επικοινωνίας, όπως έχει συμφωνηθεί από τα Μέρη.
 4. Τα Μέρη εφοδιάζουν τον κοινό διάλογο με πληροφορίες σχετικά με την εφαρμογή του παρόντος κεφαλαίου. Οι απόψεις και οι γνώμες του κοινού διαλόγου μπορούν να υποβληθούν στην επιτροπή και να τεθούν στη διάθεση του κοινού.
 ΑΡΘΡΟ 16.17
 Κυβερνητικές διαβουλεύσεις
 1. Σε περίπτωση διαφωνίας μεταξύ των Μερών για οποιοδήποτε ζήτημα σχετικά με την ερμηνεία ή την εφαρμογή του παρόντος κεφαλαίου, τα Μέρη προσφεύγουν μόνο στις διαδικασίες που ορίζονται στο παρόν άρθρο και στο άρθρο 16.18. Οι διατάξεις του παρόντος κεφαλαίου δεν υπάγονται στη διαδικασία επίλυσης διαφορών του κεφαλαίου 21.
 2. Ένα Μέρος δύναται να ζητά γραπτώς διαβουλεύσεις με το άλλο Μέρος για οποιοδήποτε ζήτημα αφορά την ερμηνεία και την εφαρμογή του παρόντος κεφαλαίου. Το Μέρος που ζητεί διαβουλεύσεις παραθέτει τους λόγους υποβολής του αιτήματος, μεταξύ άλλων τον προσδιορισμό του ζητήματος και αναφορά της πραγματικής και νομικής βάσης του, προσδιορίζοντας τις σχετικές διατάξεις του παρόντος κεφαλαίου.
 3. Όταν ένα Μέρος ζητεί διαβουλεύσεις σύμφωνα με την παράγραφο 2, το άλλο Μέρος απαντά αμελλητί και αρχίζει διαβουλεύσεις με σκοπό να καταλήξουν σε αμοιβαία ικανοποιητική λύση του ζητήματος.
 4. Κατά τη διάρκεια των διαβουλεύσεων, κάθε Μέρος παρέχει επαρκείς πληροφορίες ώστε να είναι δυνατή η ολοκληρωμένη εξέταση του εν λόγω ζητήματος. Τα Μέρη λαμβάνουν υπόψη τις δραστηριότητες της ΔΟΕ και άλλων σχετικών διεθνών οργανισμών ή φορέων όπου συμμετέχουν και τα δύο Μέρη και, εφόσον απαιτηθεί από τα Μέρη σε βάση ad hoc, μπορούν να ζητήσουν συμβουλές από τους εν λόγω διεθνείς οργανισμούς ή φορείς ή από άλλους εμπειρογνώμονες. Τα Μέρη εξετάζουν τα κατάλληλα μέτρα που πρέπει να εφαρμοστούν, λαμβάνοντας υπόψη τις εν λόγω συμβουλές.
 5. Εάν δεν εξευρεθεί λύση μέσω των διαβουλεύσεων σύμφωνα με τις διατάξεις των παραγράφων 2 έως 4, συγκαλείται αμέσως η επιτροπή, κατόπιν αιτήματος ενός Μέρους, προκειμένου να εξετάσει το επίμαχο ζήτημα.
 6. Τα Μέρη διασφαλίζουν ότι οι λύσεις που θα επιτευχθούν με τη διεξαγωγή διαβουλεύσεων βάσει του παρόντος άρθρου θα πρέπει να τίθενται στη διάθεση του κοινού, εκτός αν τα Μέρη συμφωνήσουν διαφορετικά.
 ΑΡΘΡΟ 16.18
 Ομάδα εμπειρογνωμόνων
 1. Αν, το αργότερο εντός 75 ημερών από την ημερομηνία του αιτήματος ενός Μέρους για σύγκληση της επιτροπής σύμφωνα με το άρθρο 16.17 παράγραφος 5 τα Μέρη δεν καταλήξουν σε αμοιβαίως ικανοποιητική επίλυση του ζητήματος σχετικά με την ερμηνεία ή την εφαρμογή των σχετικών άρθρων του παρόντος κεφαλαίου, ένα Μέρος μπορεί να ζητήσει τη σύγκληση ομάδας εμπειρογνωμόνων οι οποίοι θα εξετάσουν το ζήτημα σύμφωνα με την


text:
εντολή για την οποία γίνεται μνεία στην παράγραφο 2. Το σχετικό αίτημα υποβάλλεται γραπτώς μέσω του σημείου επαφής του άλλου Μέρους που αναφέρεται στο άρθρο 16.14 και καθορίζει τους λόγους του αιτήματος, προσδιορίζοντας μεταξύ άλλων το ζήτημα προς επίλυση και αναφέροντας την πραγματική και νομική του βάση.
 2. Η επιτροπή, εντός ενός έτους από την ημερομηνία έναρξης ισχύος της παρούσας συμφωνίας, εγκρίνει τον εσωτερικό κανονισμό και την εντολή της ομάδας εμπειρογνωμόνων. Ο εσωτερικός κανονισμός προσδιορίζει τις διαδικασίες για την εξεύρεση των σχετικών πληροφοριών. Η ομάδα ερμηνεύει τα σχετικά άρθρα του παρόντος κεφαλαίου σύμφωνα με τους συνήθεις κανόνες ερμηνείας του δημόσιου διεθνούς δικαίου, συμπεριλαμβανομένων των κωδικοποιημένων διατάξεων που περιλαμβάνονται στη σύμβαση της Βιέννης του 1969 περί του δικαίου των Συνθηκών που υπογράφηκε στη Βιέννη στις 23 Μαΐου 1969. Μέχρι να καθοριστούν ο εν λόγω εσωτερικός κανονισμός και η εντολή, ο εσωτερικός κανονισμός που αναφέρεται στο άρθρο 21.30 θα ισχύει αναλογικά, ενώ η εντολή, εκτός αν τα Μέρη συμφωνήσουν διαφορετικά το αργότερο εντός πέντε ημερών μετά τη σύσταση της ομάδας, θα έχει ως εξής:
 «να εξετάζει, λαμβάνοντας υπόψη τα σχετικά άρθρα του κεφαλαίου 16, το ζήτημα που αναφέρεται στο αίτημα για τη σύγκληση της ομάδας εμπειρογνωμόνων, και να εκδίδει έκθεση, σύμφωνα με το άρθρο 16.18 παράγραφος 5, στην οποία να υποβάλλει συστάσεις για την επίλυση του ζητήματος».
 3. Η ομάδα εμπειρογνωμόνων μπορεί να λαμβάνει πληροφορίες από οποιαδήποτε πηγή κρίνει σκόπιμο. Για υποθέσεις που σχετίζονται με μέσα της ΔΟΕ ή πολυμερείς συμφωνίες για το περιβάλλον, θα πρέπει να ζητά πληροφορίες και συμβουλές από τους αρμόδιους διεθνείς οργανισμούς ή φορείς. Κάθε πληροφορία που λαμβάνεται σύμφωνα με την παρούσα παράγραφο υποβάλλεται στα Μέρη προς διατύπωση σχολίων.
 4. Η ειδική ομάδα αποτελείται από τρεις εμπειρογνώμονες. Αυτοί επιλέγονται σύμφωνα με τα στοιχεία α) έως ε).
 α)
 Οι εμπειρογνώμονες πρέπει να διαθέτουν τεχνική ή νομική εμπειρογνωμοσύνη στα θέματα που εξετάζονται στο παρόν κεφάλαιο. Είναι ανεξάρτητοι και δεν συνδέονται ούτε δέχονται οδηγίες από κανένα Μέρος. Λειτουργούν σε ατομική βάση και δεν λαμβάνουν οδηγίες από κάποιον οργανισμό ή κυβερνητική αρχή, ούτε έχουν συμμετάσχει στο υπό εξέταση ζήτημα υπό οποιαδήποτε ιδιότητα.
 β)
 Κάθε Μέρος, το αργότερο εντός 45 ημερών από την ημερομηνία παραλαβής του αιτήματος για σύγκληση της ομάδας, ορίζει έναν εμπειρογνώμονα ο οποίος μπορεί να είναι υπήκοος του εν λόγω Μέρους και προτείνει έως τρεις υποψηφίους για την προεδρία της ομάδας. Ο/Η πρόεδρος δεν είναι υπήκοος κανενός από τα Μέρη. Τα Μέρη συμφωνούν και διορίζουν τον/την πρόεδρο από τους προτεινόμενους υποψηφίους το αργότερο εντός 15 ημερών μετά τη λήξη της περιόδου των 45 ημερών.
 γ)
 Εάν ένα Μέρος δεν ορίσει εμπειρογνώμονα ή εάν τα Μέρη δεν συμφωνήσουν ούτε διορίσουν πρόεδρο σύμφωνα με το στοιχείο β), οι εμπειρογνώμονες ή ο/η πρόεδρος που δεν έχει ακόμη οριστεί πρέπει να επιλεγεί το αργότερο εντός 15 ημερών μετά τη λήξη της περιόδου των 15 ημερών που προβλέπεται στο στοιχείο β) με κλήρωση μεταξύ των προτεινόμενων υποψηφίων σύμφωνα με το στοιχείο δ).
 δ)
 Η επιτροπή, εντός ενός έτους από την ημερομηνία έναρξης ισχύος της παρούσας συμφωνίας, καταρτίζει κατάλογο τουλάχιστον δέκα ατόμων τα οποία είναι πρόθυμα